

**Programul judeţean pentru finanţarea nerambursabilă din bugetul propriu al judeţului Braşov a proiectelor**

**sportive, pentru anul 2024**

* **Programul Promovarea Sportului de performanță -**

**GHIDUL SOLICITANTULUI**

Autoritatea Finanțatoare: Unitatea Administrativ Teritorială Judeţul Braşov

**Pentru orice clarificări vă rugăm să vă adresaţi în scris:**

Direcţia Management Proiecte

Serviciul Învăţământ, Cultură, Turism, Sport, Culte și Relaţii Externe

B-dul Eroilor, nr. 5, Brașov, Județul Brașov

Tel: 0268.410.777/int: 143, 132, 405, 520, email: sport@cjbrasov.ro

* Informaţiile din prezentul ghid au caracter obligatoriu
* Anunţul privind sesiunea de selecţie se va publica pe site-ul [www.cjbrasov.ro](http://www.cjbrasov.ro) cu cel puţin 30 de zile calendaristice înainte de data limită pentru depunerea dosarului de finanţare.

# Cuprins

[Cuprins 2](#_Toc158289404)

[Capitolul 1. Informaţii Generale 3](#_Toc158289405)

[**1.1. Cadrul legislativ** 3](#_Toc158289406)

[**1.2. Termeni de referință** 4](#_Toc158289407)

[**1.3. Principii:** 5](#_Toc158289408)

[**1.4. Scopul și obiectivele proiectelor finanțate, componente şi priorităţi de finanţare** 6](#_Toc158289409)

[**1.4.1. Priorități de finanțare *sporturi olimpice/ paralimpice*** 7](#_Toc158289410)

[**1.4.2. Priorități de finanțare sporturi neolimpice** 9](#_Toc158289411)

[Capitolul 2. Eligibilitatea, capacitatea tehnică şi financiară a solicitantului 10](#_Toc158289412)

[**2.1. Eligibilitatea solicitantului** 10](#_Toc158289413)

[**2.2.** **Eligibilitatea proiectului** 11](#_Toc158289414)

[**2.3. Capacitatea tehnică a solicitantului** 11](#_Toc158289415)

[**2.3.1. Experiența similară** 11](#_Toc158289416)

[**2.3.2. Personal de specialitate** 11](#_Toc158289417)

[**2.4. Capacitatea financiară a solicitantului** 12](#_Toc158289418)

[Capitolul 3. Eligibilitatea cheltuielilor 12](#_Toc158289419)

[**3.1. Participanţii la acţiunile sportive** 12](#_Toc158289420)

[**3.2. Categorii de cheltuieli eligibile - sporturi olimpice și neolimpice** 13](#_Toc158289421)

[**3.3. Detalierea cheltuielilor eligibile pe linii de buget** 13](#_Toc158289422)

[**3.4. Cheltuieli neeligibile** 16](#_Toc158289423)

[**3.5. Întocmirea bugetului** 16](#_Toc158289424)

[Capitolul 4. Etapele sesiunii de selecţie şi evaluare 17](#_Toc158289425)

[**4.1. Termene de referinţă** 17](#_Toc158289426)

[**4.2. Documentele dosarului de participare la procedura de selecţie** 18](#_Toc158289427)

[**4.3. Comisia de evaluare şi selecţie. Comisia de soluționare a contestațiilor.** 21](#_Toc158289428)

[**4.4. Verificarea îndeplinirii condiţiilor de participare, evaluarea propunerilor de proiecte** 21](#_Toc158289429)

[**Contestaţii** 28](#_Toc158289430)

[Capitolul 5. Contractul de finanţare 29](#_Toc158289431)

[**5.1. Încheierea contractului de finanţare** 29](#_Toc158289432)

[**5.2. Modificarea contractului de finanțare** 29](#_Toc158289433)

[**5.3. Obligaţiile contractuale ale beneficiarului** 30](#_Toc158289434)

[**5.4. Decontarea cheltuielilor** 30](#_Toc158289435)

[**5.5. Efectuarea plăţilor** 32](#_Toc158289436)

[Capitolul 6. Dispoziții finale 32](#_Toc158289437)

[Anexe 33](#_Toc158289438)

# Capitolul 1. Informaţii Generale

## **1.1. Cadrul legislativ**

Unitatea Administrativ-Teritorială Judeţul Braşov acordă din bugetul propriu finanţări nerambursabile pentru proiecte ale cluburilor sportive de drept privat și ale asociațiilor județene pe ramură de sport, în limita creditelor bugetare alocate cu această destinaţie în anul 2024 și în temeiul următorului cadru legislativ:

* Ordonanța de urgență privind Codul administrativ nr. 57/2019, cu modificările şi completările ulterioare;
* Legea nr. 350/2005 privind regimul finanţărilor nerambursabile din fonduri publice alocate pentru activităţi nonprofit de interes general, cu modificările şi completările ulterioare;
* Legea nr. 69/2000 a educației fizice și sportului, cu modificările şi completările ulterioare;
* Strategia de dezvoltare a sportului în România - perioada 2016 -2032, Ministerul Tineretului și Sportului, București, 2016;
* Hotărârea nr. 884/2001 pentru aprobarea Regulamentului de punere în aplicare a Legii educației fizice și sportului nr. 69/2000, cu modificările și completările ulterioare;
* Ordin nr. 664/2018 privind finanţarea din fonduri publice a proiectelor şi programelor sportive, cu modificările şi completările ulterioare;
* Hotărârea nr. 1447/2007 privind aprobarea normelor financiare pentru activitatea sportivă, cu modificările şi completările ulterioare;
* Ordonanţa nr. 26/2000 cu privire la asociaţii şi fundaţii, cu modificările şi completările ulterioare;
* Legea nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare;
* Legea nr. 207/2015 privind Codul de procedură fiscală, cu modificările şi completările ulterioare;
* Legea nr. 227/2015 privind Codul fiscal, cu modificările şi completările ulterioare;
* Ordinul Ministerului Economiei şi Finanţelor nr. 2634/2015 privind documentele financiar-contabile, cu modificările şi completările ulterioare;
* Legea nr. 70/2015 pentru întărirea disciplinei financiare privind operaţiunile de încasări şi plăţi în numerar şi pentru modificarea şi completarea Ordonanţei de urgenţă a Guvernului nr. 193/2002 privind introducerea sistemelor moderne de plată, cu modificările şi completările ulterioare;
* Hotărârea nr. 714/2018privind drepturile şi obligaţiile personalului autorităţilor şi instituţiilor publice pe perioada delegării şi detaşării în altă localitate, precum şi în cazul deplasării în interesul serviciului, cu modificările şi completările ulterioare;
* Hotărârea nr. 518/1995 privind unele drepturi şi obligaţii ale personalului român trimis în străinătate pentru îndeplinirea unor misiuni cu caracter temporar, cu modificările şi completările ulterioare;
* Legea nr. 448/2006 privind protecţia şi promovarea drepturilor persoanelor cu handicap, republicată;
* Legea nr. 44/1994 privind veteranii de război, precum şi unele drepturi ale invalizilor şi văduvelor de război, republicată;
* Legea Societăţii Naţionale de Cruce Roşie din România nr. 139/1995, cu modificările şi completările ulterioare;
* Legea nr. 78/2000 pentru prevenirea, descoperirea şi sancţionarea faptelor de corupţie, cu modificările şi completările ulterioare.

## **1.2. Termeni de referință**

|  |  |
| --- | --- |
| ***activitate sportivă*** | complex de acțiuni anuale și/ sau multianuale care au ca scop comun îndeplinirea unor obiective cu caracter sportiv |
| ***activitate generatoare de profit*** | activitate care produce un profit în mod direct pentru o persoană juridică |
| ***autoritate finanţatoare*** | UAT Județul Brașov |
| ***finanţare nerambursabilă*** | alocare financiară din fonduri publice pentru materializarea proiectelor structurilor sportive de drept privat şi ale asociaţiilor pe ramură de sport judeţene |
| ***cerere de finanţare*** | document completat de către solicitanţi în vederea obţinerii finanţării pentru o propunere de proiect |
| ***categorii de cheltuieli eligibile*** | categoriile de cheltuieli prevăzute în prezentul *GHID*, care pot fi luate în considerare pentru finanţarea nerambursabilă și cofinanțare proprie (cheltuieli eligibile) |
| ***cheltuieli eligibile*** | cheltuieli care pot fi luate în considerare pentru finanţarea nerambursabilă în cadrul unui proiect sportiv |
| ***solicitant*** | structură sportivă de drept privat fără scop patrimonial, deținătoare a certificatului de identitate sportivă (**club sportiv, asociație județeană pe ramură de sport**), care depune o cerere de finanțare pentru un program sportiv |
| ***solicitant eligibil*** | solicitantul care depune o propunere de proiect în vederea obţinerii finanţării nerambursabile de la UAT Judeţul Braşov şi care îndeplineşte criteriile de eligibilitate stabilite de către autoritatea finanţatoare |
| ***beneficiar*** | solicitantul căruia i se atribuie contractul de finanţare în urma aplicării procedurii selecţiei publice de proiecte de finanţare a programelor sportive |
| ***contract de finanţare nerambursabilă*** | contract încheiat, în condiţiile legii, între autoritatea finanţatoare UAT Judeţul Braşov şi beneficiarul finanţării nerambursabile, prin care părţile stabilesc condiţiile acordării acesteia |
| ***cofinanţare*** | cheltuielile eligibile presupuse de realizarea proiectului, suportate de către beneficiarul finanţării, din surse proprii sau atrase, în procent **de minimum 10% din valoarea finanțării nerambursabile solicitate** |
| ***fonduri publice*** | sume alocate din bugetul UAT Județul Brașov |
| ***perioada de desfăşurare* *a proiectului*** | perioada înscrisă în contractul de finanţare (are ca început data începerii primei activităţi şi poate dura, cel târziu, până la 18 Noiembrie 2024).  **18 Noiembrie 2024 reprezintă data limită până la care trebuie finalizate activităţile proiectului, inclusiv plăţile efectuate de beneficiarul finanţării nerambursabile** |
| ***valoarea maximă a finanţării*** | suma maximă alocată de UAT Judeţul Braşov pentru un proiect |
| ***bugetul proiectului*** | valoarea totală a costurilor eligibile şi neeligibile ale proiectului sportiv. Costurile eligibile se constituie atât din finanţarea nerambursabilă solicitată cât şi din cofinanțare (contribuţia proprie asigurată de beneficiar) |
| ***structură sportivă*** | organizație de drept privat fără scop patrimonial, deţinătoare a certificatului de identitate sportivă, căruia i-a fost atribuit un număr de înregistrare în Registrul sportiv |
| ***certificat de identitate sportivă*** | act oficial prin care se atestă calitatea de structură sportivă |
| ***proiect sportiv*** | plan sau intenţie de a întreprinde/ organiza un complex de activităţi cu caracter sportiv ce vizează testarea, selecţia, iniţierea, pregătirea de sportivi într-o anumită ramură sau disciplină sportivă, eveniment sportiv secvenţial din cadrul unui program/calendar al unei structuri sportive |
| ***program sportiv*** | plan de activitate în care sunt stabilite, în ordinea desfăşurării lor, etapele propuse pentru o perioadă dată; complex de acţiuni care au ca scop comun îndeplinirea unor obiective de performanţă cu caracter sportiv pentru un eveniment sportiv secvenţial sau un sezon competiţional |
| ***sezon competiţional*** | complex de acţiuni sportive însumate în cadrul unui program sportiv, organizat de către o structură sportivă înfiinţată în condiţiile legislaţiei în vigoare la sporturi individuale sau jocuri sportive, însemnând acţiuni pregătitoare, cantonamente de pregătire, competiţii sportive amicale şi oficiale, turnee de pregătire şi calificare, alte acţiuni specifice de pregătire, promovare şi închidere a unui program sportiv (festivitate/eveniment de premiere) |
| ***acțiune de pregătire sportivă*** | acţiune sportivă desfăşurată în ţară sau în străinătate, realizată în baza unui program stabilit, sub supravegherea uneia sau mai multor persoane calificate, având ca scop dezvoltarea psihomotrică a individului şi participarea la competiţii sportive |
| ***competiție sportivă*** | acţiune sportivă organizată de structuri sportive şi/ sau de alte entităţi competente, în baza unui regulament, care are ca obiective ameliorarea rezultatelor sportive, realizarea de recorduri şi/sau obţinerea victoriei |
| ***competiție sportivă oficială*** | acţiune sportivă aflată în calendarul competițional al federației sportive naționale/ federației sportive internaționale pe ramură sportivă |
| ***competiţie sportivă internă*** | competiţie sportivă la care, conform regulamentului de desfăşurare, pot participa numai sportivi din cadrul structurilor sportive din România |
| ***competiţie sportivă internă de nivel naţional*** | competiţie sportivă internă care are ca obiectiv stabilit prin regulamentul acesteia desemnarea unui câştigător la nivel naţional |
| ***competiţie sportivă internaţională*** | competiţie sportivă la care, conform regulamentelor de desfăşurare, pot participa sportivi din cadrul unor organizaţii sportive din mai multe ţări |

## **1.3. Principii:**

**Principiile care stau la baza atribuirii contractelor de finanțare** de la bugetul judeţean a proiectelor sportive:

* **libera concurenţă**, respectiv asigurarea condiţiilor pentru ca structurile sportive să aibă dreptul de a deveni, în condiţiile legii, beneficiari;
* **eficacitatea utilizării fondurilor publice**, respectiv folosirea sistemului concurenţial şi a criteriilor care să facă posibilă evaluarea propunerilor şi a specificaţiilor tehnice şi financiare pentru atribuirea contractelor de finanţare;
* **transparenţa**, respectiv punerea la dispoziţia tuturor celor interesaţi a informaţiilor referitoare la aplicarea procedurii pentru atribuirea contractelor de finanţare;
* **tratamentul egal**, respectiv aplicarea în mod nediscriminatoriu a criteriilor de selecţie şi a criteriilor pentru atribuirea contractelor de finanţare, astfel încât orice structură sportivă de drept public sau privat să aibă şanse egale de a i se atribui contractul respectiv;
* **excluderea cumulului**, în sensul că aceeaşi activitate urmărind realizarea unui interes general, regional sau local nu poate beneficia de atribuirea mai multor contracte de finanţare de la aceeaşi autoritate finanţatoare în decursul unui an fiscal;
* **neretroactivitatea,** respectiv excluderea posibilităţii destinării fondurilor financiare unei activităţi a cărei executare a fost deja începută sau finalizată la data încheierii contractului de finanţare, cu excepţia fondurilor financiare cheltuite de beneficiar pentru continuarea programului sportiv aflat în derulare;
* **cofinanţarea**, în sensul că atribuirea finanţării trebuie însoţită de o contribuţie din partea beneficiarului, de minimum **10% din valoarea finanțării nerambursabile solicitate;**
* **anualitatea**, în sensul derulării întregii proceduri de finanţare în cadrul anului calendaristic în care s-a acordat finanţarea, pentru evenimente sportive secvenţiale;
* **sezonalitatea,** în sensul derulării procedurii de finanţare, în cadrul sezoanelor competiţionale sportive desfăşurate pe perioada a mai multor ani calendaristici la jocurile sportive în care s-a acordat finanţarea, dar pentru care se vor încheia contracte de finanţare secvenţiale în fiecare an fiscal;
* **implementare responsabilă,** în sensul adoptării de măsuri care să minimizeze un potențial impact negativ al activităților proiectului din punct de vedere *social, economic, bună guvernanță și mediu* (ex. colectarea deșeurilor rezultate, reducerea consumului de apă și energie, reducerea zgomotului, a blocajelor și aglomerărilor).

Finanțările nerambursabile nu se acordă pentru activități generatoare de profit.

În cazul în care din activităţile proiectului se obţin venituri, acestea se vor declara în cererea de finanțare, **la contribuția proprie**, și se vor regăsi obligatoriu în cheltuielile și plăţile aferente (cazul veniturilor obţinute din vânzarea de bilete/taxe de participare, închiriere, etc./drepturi TV etc. - sumele încasate trebuie folosite exclusiv pentru acoperirea cheltuielilor de realizare a proiectului).

În situația în care nu sunt declarate în cererea de finanțare, ele se declară în momentul decontului și pot fi utilizate pentru finanțarea unor activități prevăzute și/ sau suplimentare ale proiectului, fiind evidențiate în anexele RC03\_Formular de raportare sport și RC04\_Formular Decont. În caz contrar, veniturile obținute vor fi scăzute din finanțarea nerambursabilă justificată.

Nu se acordă finanțări nerambursabile pentru activități ce presupun dezvoltarea infrastructurii solicitantului.

## **1.4. Scopul și obiectivele proiectelor finanțate, componente şi priorităţi de finanţare**

UAT Județul Brașov va finanța în anul 2024 din bugetul propriu proiecte sportive în cadrul ***Programului*** ***Promovarea*** ***Sportului de performanță,*** program sportiv de utilitate publică.

***Programul*** ***Promovarea*** ***Sportului de performanță*** reprezintă un program de promovare a practicării şi dezvoltării sportului de performanţă. Programul sportiv este un complex de acţiuni care au ca scop comun îndeplinirea unor obiective de performanţă cu caracter sportiv pentru un eveniment sportiv secvenţial sau un sezon competiţional, pentru o competiţie organizată pe o perioadă stabilită printr-un regulament, **înscrisă în calendarul federaţiei române/ internaționale pe ramură de sport**. Categoriile de acţiuni care constituie activitatea sportivă din cadrul programului sportiv sunt acţiunile de pregătire sportivă și competiţiile sportive.

**Scop:** valorificarea aptitudinilor individuale într-un sistem organizat de selecţie, pregătire şi competiţie care să asigure autodepăşirea continuă, realizarea de recorduri naţionale şi internaţionale, precum şi obţinerea victoriei.

**Obiective:**

a) evidenţierea contribuţiei semnificative şi constante a sportului de performanţă la reprezentarea şi sporirea prestigiului județului Brașov şi ale României pe plan internațional;

b) susţinerea şi dezvoltarea ramurilor sportive, în funcţie de tradiţia şi de gradul de dezvoltare a fiecăreia la nivel naţional şi internaţional;

c) perfecţionarea sistemelor de selecţie, pregătire şi competiţionale pentru fiecare ramură de sport;

d) identificarea de sportivi valoroşi care să obţină rezultate sportive notabile pentru județul Brașov şi ţara noastră pe plan internaţional;

e) susţinerea procesului de redresare a jocurilor sportive, în funcţie de valoarea, tradiţia şi gradul de dezvoltare a fiecăruia la nivel naţional şi internațional.

***Programul*** ***Promovarea*** ***Sportului de performanță*** se va derula pe următoarele componente:

1. ***SPORTURI OLIMPICE/ PARALIMPICE***
2. ***SPORTURI NEOLIMPICE***

## **1.4.1. Priorități de finanțare *sporturi olimpice/ paralimpice***

|  |  |  |  |  |
| --- | --- | --- | --- | --- |
| **Prioritatea și obiectul / domeniul finanțabil:** | **Subprioritate** | **Nivel** | **Suma maximă / proiect – lei** | **Nr. max. proiecte contractate / disciplină sportivă și solicitant** |
| P1. Organizarea de competiții oficiale INTERNAȚIONALE | P1.1 | seniori | 120.000 | 1 |
| P1.2 | juniori | 100.000 | 1 |
| P2. Organizarea de competiții oficiale NAȚIONALE | P2 | seniori | 60.000 | 1 |
| P3. Pregătire și participare la competiții internaționale oficiale (INDIVIDUAL / ECHIPE) | P3 | internațional | 60.000 | 1 |
| P4. Pregătire și participare la Campionate naționale, - primul eșalon - superior, sporturi olimpice // ECHIPE: prima grupă valorică / divizie / ligă / Liga Elitelor U16, U17 sau U19 (locurile 1-4), sporturi de iarnă și de vară / INDIVIDUAL: sportivi clasați în primele 6 locuri în clasamentul național al disciplinei sportive, Cupa României | P4 | național | 60.000(\*) | 1 |
| P5. Pregătire și participare la Campionate naționale, - eșalon secund, sporturi olimpice // ECHIPE: a doua grupă valorică / divizie / ligă / Liga Elitelor U16, U17 sau U19 (locurile 5-8), sporturi de iarnă și de vară / INDIVIDUAL: sportivi clasați pe locurile 7 … 20 inclusiv în clasamentul național al disciplinei sportive | P5 | național | 50.000(\*) | 1 |
| P6. Pregătire și participare la Campionate naționale, - eșalon inferior, sporturi olimpice // ECHIPE: a treia grupă valorică / divizie / ligă / Liga Elitelor U16, U17 sau U19 (locurile 9-12), sporturi de iarnă și de vară / INDIVIDUAL: sportivi clasați de la locul 21 până la locul 35 inclusiv în clasamentul național al disciplinei sportive | P6 | național | 40.000(\*) | 1 |

Sporturi olimpice sunt cele definite de CIO/ COSR, de iarnă sau de vară (sursa: www.cosr.ro).

Cu excepția P2, prioritățile sunt aplicabile grupelor de vârstă așa cum sunt definite de federațiile de profil, începând de la grupa de vârsta juniori, feminin sau masculin.

**Echipele de seniori ale cluburilor de fotbal se vor încadra, după caz, la prioritățile P4, P5 sau P6.**

**Pentru echipele de juniori ale cluburilor de fotbal, ele vor urma regulamentele federației naționale și se vor înscrie în prioritățile de mai sus în funcție de liga în care joacă echipa de seniori. Dacă clubul nu are echipă de seniori dar se înscrie cu echipele de juniori în campionate naționale pe grupe de vârstă, cu excepția Ligii Elitelor, proiectul pentru pregătire și participare va fi depus la prioritatea P6.**

**În cazul cluburilor sportive nou înființate, performanțele se vor lua în considerare din perspectiva sportivilor (dacă aceștia au participat la competiții în anul anterior și au obținut rezultate conform cerințelor ghidului, fiind afiliați la alte cluburi sportive).**

**(\*) În cazul priorităților de finanțare P4, P5 și P6, la sporturile individuale, finanțarea nerambursabilă se va aloca după cum urmează:**

* pentru un sportiv, se poate solicita o valoare a finanțării de 1/3 din suma maximă pe proiect;
* pentru doi sportivi, se poate solicita o valoare a finanțării de 2/3 din suma maximă pe proiect;
* pentru trei sau mai mulți sportivi, se poate solicita valoarea integrală a sumei maxime pe proiect.

**Modul de distribuire a sumelor alocate programului anual sport 2024:**

- Primele proiecte contractate vor fi cele ce aparțin **Priorității nr. 1**, în ordinea subpriorităților, întâi Subprioritatea P1.1, apoi Subprioritatea P1.2. Solicitările vor fi prioritizate spre contractare în ordinea descrescătoare a punctelor obținute, în interiorul priorității;

- Din suma rămasă se vor contracta proiectele înscrise la **Prioritatea 2**, în ordine descrescătoare, ca mai sus. Se procedează similar până la epuizarea fondurilor sau, după caz, până la finanțarea tuturor solicitărilor (până la P6, inclusiv).

|  |  |
| --- | --- |
| **ATENȚIE!** | * **Nu sunt eligibile proiectele care vizează grupe de vârstă sub categoria juniori, așa cum sunt acestea definite de forurile tutelare pe disciplină olimpică.** * **Pentru proiectele de organizare P1 și P2:** * **Sunt eligibile cluburile sportive și asociațiile județene pe ramură de sport (vezi 2.1. Eligibilitate, înregistrarea solicitantului);** * **Un solicitant poate obține un singur contract de finanțare/ an.** * **Pentru proiectele de pregătire și participare P3, P4, P5 și P6:**   + **Sunt eligibile doar cluburile sportive (vezi 2.1. Eligibilitate, înregistrarea solicitantului);**   + **Un solicitant poate contracta maximum 2 finanțări nerambursabile/ an, fiecare dintre acestea pentru altă disciplină sportivă acreditată conform CIS.** |

## **1.4.2. Priorități de finanțare sporturi neolimpice**

|  |  |  |
| --- | --- | --- |
| **Prioritatea și obiectul / domeniul finanțabil:** | **Nivel** | **Suma maximă / proiect – lei** |
| P1. Organizarea de competiții oficiale internaționale | internațional | 60.000 |
| P2. Organizarea de competiții oficiale naționale | național | 40.000 |
| P3. Pregătire și participare la Campionate mondiale (locurile 1-18) | internațional | 50.000 |
| P4. Pregătire și participare la Campionate europene (locurile 1-12) | internațional | 50.000 |
| P5. Pregătire și participare la Campionate naționale (locurile 1-6) | național | 40.000 |

Proiectele vizează sporturi de iarnă și de vară, individual / echipe.

**Modul de distribuire a sumelor alocate programului anual sport 2024:**

- Primele proiecte contractate vor fi cele ce aparțin **Priorității P1.** Solicitările vor fi ierarhizate pentru contractare în ordinea descrescătoare a punctelor obținute, în interiorul priorității.

- Din suma rămasă se vor contracta proiectele înscrise la **Prioritatea P2**, în ordine descrescătoare ca mai sus. Se procedează similar până la epuizarea fondurilor sau, după caz, până la finanțarea tuturor solicitărilor (până la **Prioritatea P5**, inclusiv).

În cazul priorităților de la Pregătire și participare se vor lua în considerare rezultatele obținute în anul competițional anterior.

Prioritățile sunt aplicabile tuturor grupelor de vârstă așa cum sunt definite de federațiile de profil, începând de la grupa de vârsta juniori, feminin sau masculin, până la seniori.

**(\*) În cazul priorităților de finanțare P3, P4 și P5, la sporturile individuale, finanțarea nerambursabilă se va aloca după cum urmează:**

* pentru un sportiv, se poate solicita o valoare a finanțării de 40% din suma maximă pe proiect;
* pentru doi sportivi, se poate solicita o valoare a finanțării de 60% din suma maximă pe proiect;
* pentru trei sau mai mulți sportivi, se poate solicita valoarea integrală a sumei maxime pe proiect.

**În cadrul sporturilor neolimpice un solicitant poate obține un contract de finanțare/ an.**

**Aplicanții în cadrul *Programului Promovarea Sportului de Performanță* pot contracta maximum 3 proiecte sportive (cumulat** **sporturi olimpice și sporturi neolimpice).**

**Aplicanții în cadrul *Programului Promovarea Sportului de Performanță* nu pot depune o cerere de finanțare și în cadrul *Programului Sportul pentru toți*.**

**Vor fi descalificate și retrase din procedura de evaluare proiectele depuse de asociații diferite, care vizează organizarea aceleiași competiții, în aceeași perioadă și locație.**

# Capitolul 2. Eligibilitatea, capacitatea tehnică şi financiară a solicitantului

## **2.1. Eligibilitatea solicitantului**

**Pot solicita finanţare:**

1. Pentru proiectele care vizează activitatea de **pregătire și participare** la competiții sportive naționale și internaționale oficiale, în condițiile legii:

* cluburile sportive de drept privat fără scop lucrativ, constituite în condițiile legii ca structuri mono sau polisportive, cu sediul în județul Brașov.

2. Pentru proiectele care vizează **organizarea** în județul Brașov de competiții sportive naționale și internaționale oficiale, în condițiile legii:

* cluburile sportive de drept privat fără scop lucrativ, constituite în condițiile legii ca structuri mono sau polisportive, cu sediul în județul Brașov;
* asociațiile județene pe ramuri de sport, cu sediul în județul Brașov.

Autoritatea finanțatoare UAT Județul Brașov, în condițiile legii, va ține cont de următoarele:

Este exclus dintr-o procedură pentru atribuirea contractului de finanţare nerambursabilă, respectiv **nu este eligibil** solicitantul care se află în oricare dintre următoarele situaţii:

1. nu şi-a îndeplinit obligaţiile de plată exigibile a impozitelor şi taxelor către stat;
2. furnizează informaţii false în documentele prezentate;
3. a comis o gravă greşeală în materie profesională sau nu şi-a îndeplinit obligaţiile asumate printr-un alt contract de finanţare nerambursabilă, în măsura în care autoritatea finanţatoare poate aduce ca dovadă mijloace probante în acest sens;
4. face obiectul unei proceduri de dizolvare sau de lichidare ori se află deja în stare de dizolvare sau de lichidare, în conformitate cu prevederile legale în vigoare.
5. a beneficiat de fonduri publice în proporţie de cel puţin 50% din bugetul total anual și nu şi-a îndeplinit, până la data depunerii cererii de finanţare, obligaţia de comunicare, prin publicare pe pagina de internet proprie, a datelor şi informaţiilor prevăzute la art. 29 alin. (4) şi (5) din Legea nr. 245/2023 (anexată la prezentul Ghid).

**În scopul demonstrării eligibilității, solicitanţii vor prezenta următoarele documente:**

**1. Anexa 1.6.** **Declarația de eligibilitate**;

**2.** ***Extras din Registrul Special*** **al Asociațiilor și Fundațiilor** - nu mai vechi de 30 de zile

SAU

**Document constitutiv (Statut/ Act constitutiv)** la zi, însoțit de ultima **Încheiere** **Judecătorească** rămasă definitivă;

**3. Certificatul de identitate sportivă;**

**4. Documente edificatoare** care să facă dovada afilierii la federaţia sportivă naţională de specialitate;

**5. Certificat de înregistrare fiscală**;

**6. Acord privind prelucrarea datelor cu caracter personal (Anexa 1.9.);**

**7. Certificat fiscal privind datoriile la bugetul consolidat** **general,** din care să reiasă că solicitantul nu are datorii;

**8.** **Situaţiile financiare anuale la data de 31 decembrie a exerciţiului financiar precedent și dovada înregistrării acestora la autoritățile fiscale**, cu excepția persoanelor juridice înființate în anul curent.

În cazul solicitării finanțării pentru participarea la competiții, solicitantul trebuie să facă dovada înscrierii la competițiile sportive oficiale naționale sau internaționale pentru care se solicită finanțarea.

În cazul solicitării finanțării pentru organizarea unei competiții sportive, solicitantul trebuie să facă dovada că aceasta este o **competiție sportivă oficială, națională sau internațională**.

**9. Regulamentul competiţiei,** avizat de federaţia națională pe ramura sportivă.

În cazul organizării de competiții, dacă regulamentul competiției nu prevede modalitatea de acordare a premiilor, va fi atașat **Regulamentul de acordare a premiilor** elaboratde solicitant, vizat de către federație (se acceptă viza prin intermediul e-mailului).

Toate modificările ulterioare ale regulamentului vor fi avizate de federaţia națională pe ramura sportivă și vor fi aduse la cunostința autorității finanțatoare.

**În cazul în care participarea la competiţii are loc după încheierea perioadei contractuale, beneficiarul se va angaja să prezinte dovada participării la respectiva competiţie** în termen de 30 de zile lucrătoare de la participare, dar nu mai târziu de data de 30 iunie a anului următor. **Neprezentarea dovezii participării atrage după sine recuperarea integrală a finanţării nerambursabile acordate.**

În situația în care, la data depunerii cererii de finanțare, solicitantul nu poate prezenta dovada înscrierii sau/ și calendarul competițional din motive obiective, acesta va explica acest lucru în cererea de finanțare *(Anexa 1.1 la Secțiunea B - Date privind proiectul)* și va indica un interval de timp în care se va face înscrierea sau publicarea oficială a calendarului competițional. În cazul atribuirii contractului, beneficiarul are obligația prezentării acestor documente către autoritatea finanțatoare în cel mai scurt timp posibil de la obținerea lor.

## **Eligibilitatea proiectului**

**Proiectul sportiv** propus spre finanțare nerambursabilă poate fi considerat **eligibil** dacă întrunește cumulativ următoarele condiții:

1. nu încalcă prevederile legale în vigoare aplicabile pe teritoriul României;
2. finanțarea nerambursabilă nu este solicitată pentru activități generatoare de profit;
3. categoriile de cheltuieli pentru care se solicită finanțare nerambursabilă se încadrează în categoriile cheltuielilor eligibile, conform prezentului Ghid;
4. respectă condițiile specifice cuprinse în prezentul Ghid.

Propunerile de proiecte pot fi excluse din procedura de selecție pe motiv de **neconformitate administrativă** în următoarele situații:

1. nedepunerea documentelor solicitate în prezentul Ghid, inclusiv a anexelor;
2. documentele depuse în format electronic diferă de cele depuse pe suport hârtie;
3. modificarea modelelor standard puse la dispoziție prin prezentul Ghid (utilizarea unor formulare din sesiunile de finanțare anterioare diferite de formularele actuale, eliminarea, renumerotarea secțiunilor etc.), depunerea altor formulare, necompletarea tuturor secțiunilor din cererea de finanțare cu informațiile solicitate.

## **2.3. Capacitatea tehnică a solicitantului**

## **2.3.1. Experiența similară**

În cazul solicitării finanțării pentru **organizarea de competiții** sportive naționale sau internaționale oficiale, solicitantul trebuie să demonstreze că în ultimii 3 ani a organizat sau a fost partener în organizarea a cel puțin unei competiții sportive oficiale. În acest sens se va completa **Anexa 1.5**. **Experienţa similară.**

## **2.3.2. Personal de specialitate**

Solicitanții trebuie să facă dovadacă dispun de personal calificat în condiţiile legii, în echipa responsabilă de derularea proiectului: coordonator, responsabil financiar, responsabil cu probleme tehnice (cadre tehnice), alţi membri, după caz.

În scopul dovedirii se va depune **Anexa 1.7. Curriculum Vitae** pentru fiecare persoană nominalizată (**semnat și datat de titular**). Se poate depune și un alt format de CV, cu condiția ca acesta să fie relevant și să aibă inclusă înainte de semnătură secțiunea privind angajamentul de participare.

## **2.4. Capacitatea financiară a solicitantului**

Acordarea de finanţări nerambursabile este condiţionată de existenţa surselor proprii de finanțare.

Solicitantul trebuie să-și asume contribuţia proprie şi/ sau atrasă **de minim 10%** din valoarea finanțării nerambursabile solicitate. În acest sens, se va depune **Anexa 2.1. Angajament pe propria răspundere privind cofinanțarea,** însoțită de un extras de cont în lei sau în valută. Acesta va certifica existența unei sume cel puțin egală cu valoarea contribuției proprii a solicitanului.

Pentru constituirea surselor proprii, beneficiarii pot identifica posibilităţi de atragere a acestora din sponsorizări, donații sau alte forme de sprijin financiar din partea unor terți. În acest caz, contribuția se poate demonstra și prin contracte de sponsorizare, scrisori de intenție, alte documente doveditoare ale unui sprijin financiar.

**Nu se acceptă cofinanțarea în natură.**

În cazul contribuţiei proprii în valută, cursul pentru care se echivalează cofinanţarea este cel comunicat de Banca Naţională a României la data publicării anunțului de participare în Monitorul Oficial.

Documentele emise în altă limbă trebuie să fie însoțite de traducerea autorizată în limba română.

# Capitolul 3. Eligibilitatea cheltuielilor

Valorile maxime ale finanţărilor nerambursabile acordate pentru proiecte sportive sunt cele menționate anterior la pct. **1.4 Scopul și obiectivele proiectelor finanțate, componente şi priorităţi de finanţare.**

## **3.1. Participanţii la acţiunile sportive**

**A. La acţiunile de pregătire și participare la competiții sportive interne şi internaţionale:**

1. sportivi;
2. antrenori;
3. medici, asistenţi medicali, maseuri, kinetoterapeuţi, cercetători;
4. arbitri, observatori, operatori video, personal auxiliar;
5. alte persoane care contribuie la realizarea activităţii sportive, conform regulamentelor şi statutelor federaţiilor sportive naţionale. Nu se acceptă cheltuieli pentru voluntari.

**B. La acțiunile de organizare a competiţiilor sportive:**

1. sportivi;
2. antrenori;
3. medici, asistenţi medicali
4. arbitri, observatori, personal auxiliar.

Este eligibilă doar organizarea de competiții oficiale definite în conformitate cu art. 13, alin. 5) din Legea nr. 69/2000 a educaţiei fizice şi sportului, cu modificările şi completările ulterioare: *„Sistemul competiţiilor sportive oficiale pe ramuri de sport este elaborat şi organizat de federaţiile sportive naţionale, potrivit statutelor şi regulamentelor acestora”.* Pentru competițiile internaționale, solicitanții vor face dovada eligibilității prin prezentarea unui document în acest sens emis de forul tutelar superior.

## **3.2. Categorii de cheltuieli eligibile - sporturi olimpice și neolimpice**

|  |  |  |
| --- | --- | --- |
| Categorie de cheltuieli | ORGANIZARE DE COMPETIȚII | PREGĂTIRE ȘI PARTICIPARE |
| I. Transport |  |  |
| II. Cazare |  |  |
| III. Masă |  |  |
| IV. Alte categorii de cheltuieli |  |  |
| V. Materiale și echipament sportiv |  |  |
| VI. Cheltuieli de promovare a acţiunilor sportive în mediul online, pentru materiale publicitare și pentru pavoazare |  |  |
| VII. Asigurări de accidente |  |  |
| VIII. Premii sportivi |  |  |
| IX. Plată arbitri |  |  |
| X. Taxe |  |  |

*Solicitanții vor avea în vedere următoarele:*

*Masă + transport + cazare se vor bugeta exclusiv pentru cantonamentele efectuate în altă localitate și pentru participare la competiții în deplasare.*

*Masa poate fi asigurată și la competițiile desfășurate acasă, în zilele de desfășurare ale acestora.*

Pentru *Organizarea de competiții* de nivel internațional, transportul va fi bugetat exclusiv pentru arbitrii oficiali.

Pentru *Pregătire și participare* transportul internațional va fi bugetat pentru persoanele care fac parte din delegaţie (sportivi, antrenori, personal tehnic).

La categoria de cheltuieli *Materiale și echipament sportiv*, ținuta de reprezentare este eligibilă doar în cazul competițiilor de nivel internațional.

Plafoanele maxime stabilite în prezentul ghid pentru categoriile de cheltuieli eligibile sunt valabile pentru finanţarea nerambursabilă, pentru contribuţia proprie, cât şi cumulat.

Valorile care depășesc plafoanele astfel stabilite vor fi trecute în bugetul proiectului la categoria cheltuieli neeligibile și suportate integral de solicitant.

Sunt considerate eligibile acele cheltuieli care se încadrează în categoriile de mai sus și:

-reflectă costuri necesare şi rezonabile;

- sunt oportune şi justificate;

- sunt efectuate pe perioada de desfăşurare a proiectului;

- sunt legate în mod direct de proiect;

- sunt prevăzute în formularul de buget;

- se referă strict la participanţii la acţiunile sportive;

- sunt identificabile, verificabile și corelate cu cererea de finanțare;

- sunt susţinute de acte şi documente justificative corespunzătoare şi care pot fi luate în considerare pentru finanţarea nerambursabilă.

## **3.3. Detalierea cheltuielilor eligibile pe linii de buget**

Pentru a fi eligibilă, o cheltuială trebuie încadrată în conținutul unei linii bugetare:

1. **Transport**

Transportul participanţilor **la acţiunile sportive organizate în ţară, în altă localitate** decât cea în care îşi au domiciliul aceştia, se poate efectua, după caz:

a) cu orice fel de tren, clasa a II-a pe distanţe de până la 300 km şi clasa I pe distanţe mai mari de 300 km; utilizarea vagonului de dormit este permisă şi se pot deconta cheltuielile aferente numai în cazul călătoriilor efectuate pe distanţe mai mari de 300 km şi pe timp de noapte;

b) cu mijloace de transport auto ale entităţilor organizatoare sau participante, dacă acestea au asemenea posibilităţi, cu încadrarea în consumurile lunare de combustibil, stabilite potrivit legii. Decontarea cheltuielilor cu carburantul se va face la consumul mediu **prevăzut în cartea tehnică a autovehiculului** (ex.: pentru microbuz se va deconta la 13,5%, dacă aşa este specificat în fișa tehnică a vehiculului);

c) cu mijloace de transport în comun;

d)cu mijloace de transport auto închiriate, respectiv microbuze, autocare şi altele asemenea;

e) cu avionul, clasa economică;

f) cu navele de călători, după tariful clasei I;

g) cu autoturismul proprietate personală, în condiţiile legii - estimarea cheltuielilor se face în baza consumului de 7,5 litri de carburant la 100 km, pentru transportul în România.

În cazul transportului intern, taxele de parcare și cheltuielile cu transportul în regim de taxi nu sunt eligibile.

Sunt eligibile cheltuielile conexe transportului internaţional de persoane: cheltuielile cu viză, asigurare de călătorie, taxe de drum şi taxe de parcare.

**Se mai pot efectua cheltuieli privind:**

a) transportul materialelor şi echipamentelor sportive, al aparaturii medicale necesare sportivilor şi personalului tehnic participant la competiţia sportivă;

b) transportul documentaţiilor, al altor materiale necesare îndeplinirii acţiunii;

c) transportul pe destinaţia dus-întors dintre aeroport sau gară şi locul de cazare.

**II. Cazare**

Cazarea participanţilor la activităţile sportive organizate în ţară se poate face, după caz:

a) în unităţile de cazare pentru sportivi;

b) în cămine şcolare sau studenţeşti;

c) în locuinţe închiriate în condiţiile legii;

d) în moteluri, campinguri sau în hoteluri, în limita sumei de **200 lei/ persoană/ zi.**

În cheltuielile de cazare se includ, pe lângă tarif sau chirie, eventualele taxe obligatorii pe plan local, precum şi costul micului dejun, atunci când acesta este inclus în tarif.

**Cazarea în ţară** este eligibilă dacă persoana se deplasează dintr-o localitate situată la o distanţă mai mare de 50 km de localitatea în care se desfăşoară proiectul sau activităţile acestuia, cu excepția cantonamentelor.

**Cazarea în străinătate** este eligibilă în limita plafoanelor de cazare prevăzute de lege.

**III. Masă**

Cheltuielile zilnice de masă pentru acțiunile organizate în ţară sunt prevăzute mai jos și reprezintă limite maxime:

|  |  |
| --- | --- |
| Acţiunea | Limite maxime/persoană |
| *a) Competiţii sportive interne:* | |
| - de nivel naţional | până la 70 lei |
| *b) Acţiuni de pregătire sportivă desfăşurate în ţară, organizate şi/sau finanţate, după caz, de:* | |
| - cluburile sportive | până la 85 lei |
| *c) Competiţii sportive internaţionale organizate de:* | |
| - cluburile sportive | până la 90 lei |
| - asociaţiile judeţene pe ramură de sport | până la 90 lei |

În cazul deplasării în străinătate cu trenul sau cu mijloace de transport auto, delegaţiile sportive române beneficiază de masă la nivelul limitelor prevăzute mai sus numai pe durata călătoriei pe teritoriul României.

Sunt interzise includerea şi decontarea în cadrul cheltuielilor de masă a băuturilor alcoolice.

**IV. Alte categorii de cheltuieli**

Sunt eligibile serviciile de închiriere de baze sportive, săli de conferinţă, spaţii, aparatură birotică şi alte bunuri necesare organizării acţiunilor sportive, asigurarea ordinii publice și asigurarea serviciilor medicale pe durata competițiilor sportive (ambulanța, testare/teste SARS COV2 - COVID-19, gripă etc.).

**V. Materiale şi echipament sportiv**

Se pot efectua cheltuieli pentru achiziţionarea de materiale sportive, echipament sportiv de pregătire şi competiţie.

Exemple de materiale (fără a fi o enumerare exhaustivă): mingi de joc, numere de concurs, steaguri, fanioane pentru arbitraj și utilizări oficiale, elemente și materiale consumabile pentru marcarea, delimitarea, evidențierea traseelor sportive ș.a.

**Nu sunt eligibile cheltuielile cu achiziţia de mijloace fixe** (bunuri cu o valoare de intrare mai mare de 2.500 lei cu o durată normală de utilizare mai mare de un an).

Pentru obiectele care sunt folosite în loturi, seturi sau care formează un singur corp, la încadrarea lor ca mijloace fixe se are în vedere valoarea întregului corp, lot sau set.

**VI. Cheltuieli de promovare a acţiunilor sportive în mediul online, pentru materiale publicitare și pentru pavoazare**

Se pot efectua cheltuieli privind promovarea online a acțiunilor și evenimentelor sportive organizate de beneficiar.

Se pot achiziţiona panouri şi materiale publicitare (afișe, flyere, bannere, mesh-uri, steaguri, bilete de intrare) precum și servicii de imprimare echipamente (elemente de identitate vizuală care promovează competiția, organizatorul, autoritatea finanțatoare etc.). Pentru achiziţionarea de panouri şi materiale publicitare se vor prezenta obligatoriu toate specificațiile tehnice și oferte orientative pentru justificarea prețurilor estimate.

**VII. Asigurarea de accidente**

Cheltuielile privind asigurările pentru accidente ale membrilor delegaţiilor sportive, precum şi pentru asigurarea materialelor şi echipamentelor sportive, a mijloacelor de transport şi a altor bunuri necesare realizării acţiunilor sportive pot fi efectuate pentru competiţiile următoare: *„b) Jocuri olimpice de tineret, d) Campionate mondiale, f) Festivalul Olimpic al Tineretului European, g) Jocuri mondiale universitare, Campionate mondiale școlare și universitare, militare, ale polițiștilor, feroviare și alte asemenea, h) Campionate europene școlare și universitare, i) Jocurile francofoniei”*).

**VIII. Premii sportivi**

Premiile pentru sportivi se pot acorda fie în bani, fie în obiecte de mică valoare (maxim 200 lei/ premiu). Premiile în bani se impozitează potrivit legii. În bugetul proiectului se vor include premiile la valoarea brută. În afara premiilor, la competiţiile sportive organizatorii pot acorda medalii, diplome, cupe, conform regulamentelor competiţiilor respective.

**IX. Plata arbitrilor**

Structurile sportive pot finanţa pentru arbitrii care sunt nominalizaţi la competiții cheltuieli privind indemnizaţia de arbitraj în limitele următoare:

**La discipline individuale: - lei -**

|  |  |
| --- | --- |
| Competiţii sportive internaţionale | Competiţii sportive interne de nivel naţional |
| 200 | 140 |

**La jocuri sportive: - lei -**

|  |  |
| --- | --- |
| Competiţii sportive internaţionale | Competiţii sportive interne de nivel naţional |
| 200 | 210 |

Indemnizaţia de arbitraj se poate acorda pe meci sau reuniune, după caz, nivelul acesteia fiind:

* + pentru arbitrul principal, 100% din sumele prevăzute în tabelele de mai sus;
  + pentru arbitrul secund, 75% din indemnizaţia arbitrului principal.

**X. Taxe**

Pentru pregătirea sportivilor și participarea acestora la competiții, sunt eligibile următoarele tipuri de taxe:

* taxe de legitimare și transfer;
* taxe de înscriere și participare la competiții.

**Decontarea tuturor cheltuielilor se va face conform Anexei 3. Cerințe decont.**

## **3.4. Cheltuieli neeligibile**

**Nu sunt eligibile următoarele categorii de cheltuieli:**

1. comisioane bancare;
2. pierderi de schimb valutar;
3. elemente deja finanţate prin alte proiecte/finanţări;
4. transportul intern în regim de taxi;
5. taxele de parcare, în cazul transportului intern;
6. cartele de telefon;
7. băuturi alcoolice şi tutun, room service şi minibar, cu excepţiile prevăzute în prezentul ghid;
8. reparaţii, întreţinerea echipamentelor închiriate.

## **3.5. Întocmirea bugetului**

Bugetul total al proiectului se compune din:

1. cheltuieli eligibile (cofinanțare proprie + finanţarea nerambursabilă solicitată);
2. cheltuieli neeligibile.

Pentru ca o cheltuială să fie aprobată şi decontată, trebuie să fie o cheltuială eligibilă, aferentă unei activităţi/ acţiuni menţionate în **Anexa 1.3. Acţiunile, activităţile din cadrul proiectului***.*

Documentul de referinţă pentru stabilirea eligibilității cheltuielilor este **Bugetul acţiunii/ activităţii** **din cadrul proiectului (Anexele 1.2.a și 1.2. b.)**, document pus la dispoziţia solicitanţilor în format calcul tabelar, editabil.

La completarea bugetului de venituri şi cheltuieli se va ține cont de următoarele:

1. cheltuielile sunt aferente perioadei de desfăşurare a proiectului sportiv;
2. cheltuielile sunt legate în mod direct de obiectul contractului de finanţare şi sunt prevăzute în formularul de buget;
3. reflectă costuri necesare şi rezonabile pentru realizarea proiectului sportiv;
4. cheltuielile sunt oportune şi justificate;
5. sunt identificabile şi verificabile;
6. bugetul este detaliat, toate elementele bugetului sunt prezentate în componente individuale şi pentru fiecare componentă este specificat numărul de unităţi de măsură;
7. bugetul este întocmit în lei, cu TVA inclus;
8. se solicită de la autoritatea finanțatoare numai cheltuieli eligibile;
9. sunt susţinute de acte şi documente justificative, corespunzătoare (preţurile sunt realiste, având la bază oferte aferente).

În cazul în care în etapa evaluării se identifică cheltuieli neeligibile sau nerezonabile din cofinanțarea proprie sau/și din finanțarea nerambursabilă solicitată, se va propune prin notificare către solicitant modificarea bugetului, respectiv transferarea acestora la cheltuieli neeligibile. Solicitantul va diminua valorile astfel încât procentul minim de cofinanțare stabilit prin prezentul ghid să fie respectat.

Nu se acceptă modificări ale costului total al proiectului.

În cazul acceptării de către solicitant a cheltuielilor constatate neeligibile de către comisia de selecție și evaluare, se vor depune **Anexele 1.2.a și 1.2.b** **Bugetul acţiunii/ activităţii din cadrul proiectului**, rectificate. Neacceptarea de către solicitant a cheltuielilor neeligibile identificate conduce automat la descalificarea proiectului.

În vederea completării formularului de buget urmăriţi instrucţiunile prezentate în **Anexele 1.2.a și 1.2.b Bugetul acţiunii/ activităţii din cadrul proiectului -** sheet-ul „BUGET DEMO & Instrucţiuni”.

# Capitolul 4. Etapele sesiunii de selecţie şi evaluare

## **4.1. Termene de referinţă**

|  |  |  |
| --- | --- | --- |
| Nr. | **Termen:** | **Activitate derulată și rezultate:** |
| **I.** | **Depunerea cererilor de finantare (sesiunea de depunere a proiectelor):** | |
| I.1. | 30 de zile calendaristice de la data comunicării anunțului public privind sesiunea de selecție | Termenul de depunere a cererilor de finanţare |
| I.2. | Cu 6 zile calendaristice înainte de data limită de depunere a proiectelor | Termenul maxim de depunere a solicitărilor de clarificări asupra ghidului (\*) |
| I.3. | Cu 4 zile calendaristice înainte de data limită de depunere a proiectelor | Termenul maxim de răspuns la solicitările de clarificare |
| **II.** | **Etapa 1 – procesul de selecție:**  **Conformitate administrativă, evaluare, lista beneficiarilor înainte de contestații:** | |
| II.1 | 3 zile lucrătoare | Publicarea listei cu solicitanții de finanțări nerambursabile |
| II.2 | 20 de zile lucrătoare | II.1.1. - verificarea conformităţii administrative, îndeplinirii condiţiilor de eligibilitate şi înregistrare, a capacităţii tehnice şi financiare a solicitantului  II.1.2. - evaluarea/ punctarea proiectelor selectate (proiecte conforme care îndeplinesc condițiile de eligibilitate și înregistrare) |
| II.3 | 1 zi lucrătoare | Publicarea listei proiectelor care va include următoarele secțiuni:  🢣 proiectele selectate care pot primi finanţări nerambursabile, punctajul obţinut, precum şi cuantumul finanţării nerambursabile  🢣 proiectele care nu au fost selectate spre finanţare şi punctajul obţinut  🢣 proiectele respinse pentru neconformitate administrativă şi/ sau neeligibilitate |
| **III.** | **Contestații:** | |
| III.1. | 3 zile lucrătoare de la data aducerii la cunoștință a rezultatului selecției - etapa I | Termenul pentru depunerea contestaţiilor |
| III.2. | 5 zile lucrătoare de la data expirării termenului pentru depunerea contestațiilor | Termenul pentru soluţionarea contestaţiilor |
| III.3. | 1 zi lucrătoare de la finalizarea lucrărilor comisiei de contestatii | 🢣 publicarea listei privind soluţionarea contestaţiilor  🢣 publicarea listei proiectelor ce pot fi finanțate / contractate |
| **IV.** | **Etapa a 2-a – procesul de selecție**  **LISTA FINALĂ, semnarea contractelor:** | |
| IV.1. | 5 zile lucrătoare de la publicarea listei privind soluţionarea contestaţiilor | Completarea documentaţiei de către solicitanţii ale căror proiecte au fost selecţionate pentru finanțare |
| IV.2. | 7 zile lucrătoare | Verificarea conformităţii documentelor depuse conform solicitărilor  Planificarea şi semnarea contractelor de finanţare |

*Termenele menționate cu excepția celui pentru depunerea contestațiilor pot fi modificate în funcție de numărul de proiecte depuse de solicitanți.*

(\*) După publicarea *Anunţului de participare,* orice persoană interesată poate solicita clarificări şi informaţii suplimentare asupra *Ghidului solicitantului,* autoritatea finanţatoare având obligaţia de a răspunde solicitărilor de clarificări. Răspunsurile vor fi comunicate solicitanților și vor fi publicate pe site-ul [www.cjbrasov.ro](http://www.cjbrasov.ro).

Regulile privind comunicarea cu autoritatea finanțatoare sunt menționate la **Capitolul 6. Dispoziții finale.**

## **4.2. Documentele dosarului de participare la procedura de selecţie**

Documentele se prezintă în bibilioraft, în ordinea menţionată în OPIS (specific fiecărei etape), având lipită pe copertă eticheta completată (etapa1\_Eticheta biblioraft). Biblioraftul se va depune **sigilat** (legat cu sfoară, cu hârtie de sigilare etc.), la sediul UAT Judeţul Braşov, B-dul Eroilor, nr. 5, Registratura - camera 10, în termenul stabilit în anunțul de participare.

Orice solicitare depusă după data și ora limită de depunere nu va fi luată în considerare. Riscurile transmiterii acesteia, inclusiv forța majoră, cad în sarcina solicitantului.

**Întreaga documentaţie va fi tehnoredactată, cu excepţia documentelor emise de alte autorităţi. Documentele depuse vor respecta cerințele din prezentul ghid.**

Înainte de data şi ora limită de depunere a proiectelor, solicitantul are dreptul de a-şi modifica proiectul sau de a depune documente suplimentare printr-o solicitare scrisă şi motivată în acest sens. Modificările se vor depune la registratura instituției, în plic sigilat, având specificată şi menţiunea „Modificări”.

**În situația depunerii a două sau mai multe proiecte în cadrul aceleiași sesiuni, documentele prin care se demonstrează eligibilitatea, înregistrarea solicitantului se depun o singură dată, la primul dosar depus *(documentele solicitate la punctul 2.1. Eligibilitatea, înregistrarea solicitantului).***

Selecția proiectelor se realizează în două etape, astfel:

**Etapa 1 a procedurii de selecție**

Pentru prima etapă a selecţiei, dosarul de participare trebuie să conţină următoarele documente, în această ordine:

| **Nr. Crt.** | **Tip document** | **Observaţii** |
| --- | --- | --- |
|
|  | Opisul pentru etapa 1 | [(etapa1)\_OPIS] – anexă la Ghid |
|  | Cererea de finanțare sport (Anexa 1.1.) | semnat |
|  | Bugetul acţiunii/ activității din cadrul proiectului (Anexa 1.2.a.) | semnat |
|  | Bugetul acţiunii/ activității din cadrul proiectului (Anexa 1.2.b.) | semnat |
|  | Documentaţia privind fundamentarea bugetului proiectului (oferte de preţ) | print-screen internet sau oferte furnizori |
|  | Acţiunile, activităţile din cadrul proiectului (Anexa 1.3.) | semnat |
|  | Scopul, obiectivele şi indicatorii de evaluare ai proiectului (Anexa 1.4.) | semnat |
|  | Raportul de activitate pentru anul competițional anterior, avizat de Direcția Județeană pentru Sport Brașov | semnat |
|  | *În cazul solicitării finanțării pentru organizarea de competiții*:  Experienţa similară (Anexa 1.5.) | semnat |
|  | Declaraţie de eligibilitate (Anexa 1.6.) | semnat |
|  | CV-uri (Anexa 1.7.) | semnat şi datat de titular, conținând Angajamentul de participare |
|  | Extras din Registrul Special al Asociațiilor și Fundațiilor  ***SAU***  **- Document constitutiv (Statut/ Act constitutiv)** la zi, însoțit de ultima **Încheiere** **Judecătorească** rămasă definitivă | - copie cu mențiunea „Conform cu originalul”, nu mai vechi de 30 de zile   * copii cu mențiunea „Conform cu originalul” |
|  | Certificat de înregistrare fiscală - CIF | * copie cu mențiunea „Conform cu originalul” |
|  | Certificatul de identitate sportivă - CIS | * copie cu mențiunea „Conform cu originalul”, **față / verso** |
|  | Dovada publicării pe pagina de internet proprie, a datelor şi informaţiilor prevăzute la art. 29 alin. (4) şi (5) din Legea nr. 245/2023, în situația în care solicitantul a beneficiat de fonduri publice în proporţie de cel puţin 50% din bugetul total anual | * print-screen de pe site-ul propriu, dacă este cazul |
|  | *În cazul solicitării finanțării pentru participarea la competiții*:  - Dovada invitației de participare/ înregistrării/ înscrierii la **competițiile sportive naționale sau internaționale oficiale pentru care se solicită finanțarea**  SAU  - Declarație pe proprie răspundere că solicitantul va depune dovada cel târziu până la data începerii competiției | - copie cu mențiunea „Conform cu originalul” |
|  | *În cazul solicitării finanțării pentru organizarea de competiții*:  Regulamentul competiţiei[[1]](#footnote-1) și Regulamentul de acordare a premiilor, dacă este cazul | **Regulamentul competiției avizat** sau **emis** de federaţia de profil/ structura sportivă superioară, conform art. 13, alin. 5 din Legea nr. 69/2000 **-** copie cu mențiunea „Conform cu originalul” (se acceptă viza prin intermediul e-mailului) |
|  | *În cazul solicitării finanțării pentru organizarea de competiții*:  - Dovada faptului că este o competiție sportivă **oficială**, în condițiile legii | - print screen de pe site-ul Federației pe ramură de sport |
|  | **Acte doveditoare necesare aplicării criteriilor de evaluare** (conform solicitărilor de la *Grila de evaluare a proiectelor structurilor sportive locale / 4.4. Verificarea îndeplinirii condiţiilor de participare, evaluarea propunerilor de proiecte*) | conform precizărilor din prezentul ghid |
|  | CD/DVD/stick | să conțină:  - Anexele 1.2.a și 1.2.b, Bugetul acţiunii/ activităţii din cadrul proiectului în format \*.xls, \*.xlsx) |
|  | Împuternicire (Anexa 1.8.) | dacă documentele sunt semnate de o persoană împuternicită/ semnat |
|  | Acord privind prelucrarea datelor cu caracter personal (Anexa 1.9.) | semnat |
| *Toate documentele depuse vor fi asumate prin semnătura reprezentantului legal sau a împuternicitului* | | |

Solicitanții declarați câștigători la finalul etapei 1 vor depune documentele aferente etapei a doua.

**Etapa a 2-a a procedurii de selecție**

Pentru a doua etapă a selecţiei, dosarul de participare trebuie să conţină următoarele documente, în această ordine:

| **Nr. Crt.** | **Tip document** | **Observaţii** |
| --- | --- | --- |
|
|  | Opisul pentru etapa a 2-a | [(etapa2)\_OPIS] – anexă la Ghid |
|  | Situaţiile financiare anuale la data de 31 decembrie a exerciţiului financiar precedent și dovada înregistrării acestora la autoritățile fiscale | * copie cu mențiunea „Conform cu originalul” |
|  | Certificat fiscal privind datoriile la bugetul consolidat general | - original sau copie cu mențiunea „Conform cu originalul” |
|  | Angajament pe propria răspundere privind cofinanţarea (Anexa 2.1.) | - original |
|  | Dovada existenţei cofinanțării, cum ar fi: extrase de cont bancar, contracte de sponsorizare, scrisori de intenţie, alte forme de sprijin financiar din partea unor terţi | - original sau copie cu mențiunea „Conform cu originalul” |
|  | Formular de identificare financiară (Anexa 2.2.) | - semnat |
|  | *Dacă documentele sunt semnate de o persoană împuternicită:*  Împuternicire (Anexa 1.8.) | - semnate, în 3 exemplare originale, însoțite de 3 copii ale cărții de identitate a persoanei împuternicite |
|  | Declaraţia de imparţialitate a beneficiarului (Anexa 2.3.) | original - în 3 exemplare |
| *Toate documentele depuse vor fi asumate prin semnătura reprezentantului legal sau a împuternicitului* | | |

## **4.3. Comisia de evaluare şi selecţie. Comisia de soluționare a contestațiilor.**

Selecţia proiectelor sportive se face de către comisie constituită la nivelul autorităţii finanţatoare.

Comisia de selecţie va fi constituită în baza Dispoziţiei Preşedintelui Consiliului Judeţean Braşov şi va fi alcătuită dintr-un număr impar de membri. Din comisie pot face parte și specialişti externi, cu o experienţă de minim 3 ani de practică în domeniul pentru care se organizează sesiunea de finanțare.

În componenţa acestei comisii pot intra şi membri supleanţi, desemnaţi a-i înlocui pe titulari, în cazul în care, din motive obiective, aceştia nu pot asigura activitatea de evaluare a proiectelor sportive.

Comisia de evaluare şi selecţie stabileşte, pe baza punctajului obţinut, ierarhia proiectelor sportive, în funcţie de criteriile de evaluare. Evaluarea se face pe baze competitive și concurențiale.

Comisia de soluţionare a contestaţiilor va fi constituită în baza Dispoziţiei Preşedintelui Consiliului Judeţean Braşov şi va fi alcătuită dintr-un număr impar de membri, alții decât cei care au făcut parte din Comisia de evaluare şi selecţie a proiectelor sportive.

În componenţa acestor comisii pot intra şi membri supleanţi, desemnaţi a-i înlocui pe titulari, în cazul în care, din motive obiective, aceştia nu pot asigura activitatea de soluționare a contestaţiilor.

Componenţa nominală a comisiilor va fi adusă la cunoştinţa publică pe site-ul autorităţii finanţatoare numai după încheierea sesiunii de selecţie.

## **4.4. Verificarea îndeplinirii condiţiilor de participare, evaluarea propunerilor de proiecte**

|  |  |
| --- | --- |
| **ATENȚIE!** | * **Lipsa oricărui document solicitat în etapa 1 a procedurii de selecție atrage după sine descalificarea solicitantului. Nu se vor solicita completări.** * **Neasumarea prin semnătură a documentelor depuse reprezentând părți integrante ale contractului (Anexele: 1.1., 1.2.a și 1.2.b, 1.3., 1.4), atrage după sine descalificarea solicitantului.** * **Se pot solicita clarificări la documentele depuse, dacă comisia de evaluare și selecție consideră necesar.** |

Solicitantul va fi exclus din procesul de selecţie în cazul în care se dovedeşte că acesta:

* se face vinovat de inducerea gravă în eroare a autorităţii finanţatoare sau a comisiei de evaluare, prin furnizarea de informaţii incorecte, ce sunt luate în considerare în procesul de selecţie sau dacă a omis furnizarea acestor informaţii;
* a încercat să obţină informaţii confidenţiale sau să influenţeze comisia de evaluare sau autoritatea finanţatoare în timpul procesului de evaluare.

În cazul în care organizaţiile sau persoanele se dovedesc a fi vinovate de cele de mai sus, autoritatea finanţatoare îşi rezervă dreptul de a le exclude de la finanţările ulterioare.

Atribuirea de contracte de finanţare nerambursabilă se va face în limita fondurilor publice alocate programului aprobat anual în bugetul autorităţii finanţatoare.

Numărul de participanți la procedura de selecție nu este limitat. În cazul în care există un singur participant, procedura de selecţie se repetă. În cazul în care, în urma repetării procedurii numai un participant a depus propunere de finanţare, autoritatea finanţatoare are dreptul de a atribui contractul de finanţare nerambursabilă acestuia. Dacă în urma repetării procedurii nu rezultă un proiect câştigător, autoritatea va anula procedura de atribuire a fondurilor nerambursabile.

**Etapa 1 a procedurii de selecţie**

Lista solicitanţilor privind acordarea finanţărilor nerambursabile din bugetul propriu al judeţului Braşov a proiectelor sportive pe anul 2024, cu precizarea proiectelor sportive şi a sumelor solicitate, va fi publicată pe site-ul [www.cjbrasov.ro](http://www.cjbrasov.ro), în termen de 3 zile lucrătoare de la încheierea respectivei etape.

Comisia de selecţie şi evaluare verifică:

* existenţa şi conformitatea documentelor depuse la prima etapă de selecţie, conform solicitărilor de mai sus;
* îndeplinirea condiţiilor de eligibilitate şi înregistrare, capacitatea tehnică şi financiară a solicitantului;
* existenţa şi concordanţa documentelor depuse în format electronic cu cele depuse pe suport hârtie;
* corectitudinea întocmirii cererii de finanțare, a bugetului de venituri şi cheltuieli și a restului documentelor depuse în cadrul acestei etape, în vederea realizării departajării cererilor depuse (punctaj).

Membrii comisiei vor întocmi lista proiectelor respinse pentru neconformitate administrativă şi/ sau neeligibilitate, precum şi lista proiectelor reţinute spre evaluare.

Proiectele sportive reţinute spre evaluare vor fi analizate de membrii comisiei de evaluare şi selecţie. Aceştia au obligaţia verificării şi evaluării:

* Cererii de finanțare (Anexa 1.1.)
* Bugetului de venituri şi cheltuieli (Anexele 1.2.a și 1.2.b)
* Planului de activități (Anexa 1.3.)
* Scopul, obiectivele și indicatorii de evaluare ai proiectului (Anexa 1.4).

Membrii comisiei de evaluare vor analiza şi evalua documentele depuse individual şi/ sau în şedinţe comune.

Comisia de evaluare şi selecţie poate solicita clarificări privind documentele depuse de solicitanţi iar aceștia vor trebui să transmită răspunsul la solicitări în condiţiile şi termenul limită specificate în solicitarea de clarificări. Nerespectarea acestor condiţii duce la respingerea cererii de finanţare.

Pentru fiecare proiect conform va fi întocmită grila de evaluare conţinând punctajul acordat. Numărul maxim de puncte care poate fi obţinut este de 100.

Pentru asigurarea cofinanțării minime obligatorii de 10% din valoarea finanțării nerambursabile solicitate, punctajul acordat este de 0 pct. Cofinanțarea minimă obligatorie de 10% reprezintă criteriu de eligibilitate.

**Criterii de evaluare**

**SPORTURI OLIMPICE/ PARALIMPICE**

**I. Proiectele structurilor sportive locale (din județul Brașov) care vizează activitatea de pregătire sportivă și participare la competiții sportive naționale și internaționale oficiale, în condițiile legii, cu încadrarea în prioritățile stabilite de ghid:**

| **Nr.**  **crt.** | **Criteriu**  (P - criteriu punctaj) | **Punctaj maxim** |
| --- | --- | --- |
|  | **STRUCTURA SPORTIVĂ** | **Maxim 30 puncte** |
| 1. | **P.I.1** - Numărul de secții sportive afiliate la federaţia sportivă naţională de specialitate şi/sau la asociaţia pe ramură de sport judeţeană care au desfășurat activitate în anul competițional anterior | **Punctaj P.I.1 - max 30 pct.**  Pentru fiecare secție afiliată - 2 pct.  Pentru 15 sau mai multe secţii afiliate - max. 30 pct. |
| 2. | **P.I.2** - Numărul de sportivi legitimați în cadrul secției pentru care se solicită finanțarea, dovedit prin:  - listă nominală vizată de federație/ asociația județeană pe ramură de sport  SAU  - copii după legitimațiile sportivilor, cu viza anuală la zi (max. 60) | **Punctaj P.I.2 - max 30 pct.**  Pentru fiecare sportiv - 0,5 pct.  Pentru 60 sau mai mulţi sportivi - max. 30 pct. |
| 3. | **P.I.3** - Numărul de sportivi convocați la loturile naționale din cadrul secției sportive pentru care se solicita finanțarea | **Punctaj P.I.3 - max 30 pct.**  Pentru fiecare sportiv convocat - 3 pct.  Pentru 10 sau mai mulţi sportivi convocaţi la loturile naţionale - max. 30 pct. |
| 4. | **P.I.4** - Medalii/ locuri obținute în anul precedent la competiții sportive oficiale naționale/ internaționale de către sportivii legitimați în cadrul secției pentru care se solicită finanțarea | **Punctaj P.I.4 - max 30 pct.**  (\*1) Conf. mențiunilor |
| 5. | **P.I.5** Pentru sporturi de echipă:  - Număr echipe participante în competiții oficiale naționale/ internaționale în anul competițional anterior  Pentru sporturi individuale:  - Număr sportivi participanți în competiții oficiale naționale/ internaționale în anul competițional anterior | **Punctaj P.I.5 - max 30 pct.**  - pentru sporturi de echipă: câte 3 puncte pentru fiecare echipă  - pentru sporturi individuale: câte 3 puncte pentru fiecare sportiv  (pentru 10 sau mai multe echipe / 10 sau mai mulți sportivi se obține max. de puncte la acest criteriu) |
| **Ps = (P.I.1 + P.I.2 + P.I.3 + P.I.4+P.I.5)/5 maxim 30 puncte** | | |
|  | **PROIECTUL SPORTIV** | **Maxim 70 de puncte** |
| 6. | **P.I.6** - Anvergura proiectului, încadrarea pe nivele de importanţă, relevanţa și gradul de vizibilitate (va fi punctată doar încadrarea de cel mai înalt nivel) | **Punctaj P.I.6 - max 50 pct.**  **Nivel / Nr. pct.:**  Naţional 30  Internaţional 50 |
| 7. | **P.I.7** - Măsură în care cofinanțarea proprie a beneficiarului depășește procentul minim de 10%: | **Punctaj P.I.7 (max 20 pct.)**  10% - 0 pct.  Pentru fiecare 0,1% contribuție peste 10% se acordă 0,1 pct dar nu mai mult de 20 pct.  (punctajul maxim la acest criteriu se obține pentru o contribuție mai mare sau egală cu 30%) |
| **Pp = P.I.6 + P.I.7 maxim 70 puncte** | | |
| **Punctaj total = Ps + Pp maxim 100 puncte** | | |

**(\*1) Mențiuni – acordarea punctajelor la criteriul P.I.4:**

|  |  |  |
| --- | --- | --- |
| **Nivel competițional** | **Tip competiție**  **(locurile de la … până la …, inclusiv):** | **Puncte obținute** |
|  | Olimpiada (1 … 6) | **10** |
|  | Olimpiada de Tineret (1 … 6) | **9** |
|  | Campionate Mondiale (1 … 6) | **7** |
|  | Campionate Europene (1 … 6) | **6,5** |
|  | FOTE (1 … 6) | **6** |
|  | Jocuri Mondiale Universitare (1 … 6) | **5,5** |
|  | Campionate Europene Școlare Universitare (1 … 6) | **5** |
|  | Jocurile Europei (1 … 6) | **4,5** |
|  | Jocurile Francofoniei (1 … 3) | **4** |
|  | Cupe Mondiale Interțări Seniori (1 … 3) | **3,5** |
|  | Cupe Mondiale Seniori (1 … 3) | **3** |
|  | Cupe Europene Interțări (1 … 3) | **2,5** |
|  | Balcaniada (1 … 3) | **2** |
|  | Campionat Național (1 … 3) | **1,5** |
|  | Cupa României (1 … 3) | **1** |
| Punctajul se obține prin cumularea tuturor performanțelor dovedite | | |

În situația cluburilor nou înființate, pentru criteriul P.I.4 performanța din anul competițional anterior poate fi dovedită/ prin performanța obținută de sportivi la cluburile la care aceștia au activat.

În situația egalității de puncte pentru ultimii clasați, departajarea se va face prin analizarea criteriilor **P.I.4, P.I.3, P.I.5** - în această ordine (poziționat superior va fi solicitantul care se departajează la primul/ unul dintre aceste criterii). Dacă nici în urma analizei acestor criterii nu pot fi departajați solicitanții, ultimul criteriu analizat va fi **P.I.7** (va fi declarat câștigător solicitantul care asigură o valoare mai mare a cofinanțării).

**II. Proiectele structurilor sportive care vizează organizarea în județul Brașov a competițiilor sportive oficiale naționale și internaționale, în condițiile legii, cu încadrarea în prioritățile stabilite de ghid:**

| **Nr.**  **Crt.** | **Criteriu** | **Punctaj maxim 100 puncte (\*)** |
| --- | --- | --- |
| 1. | **P.II.1** - Numărul de participanți la competiția sportivă pentru **sporturi individuale** pentru care s-a demonstrat experiența similară | **Punctaj P.II.1 - max 30 pct.**  Pentru fiecare participant - 0,2 pct.  Pentru 150 sau mai mulţi de participanţi - max. 30 pct. |
| 2. | **P.II.2** - Numărul de echipe participante la competiția sportivă pentru **sporturi de echipă** pentru care s-a demonstrat experiența similară | **Punctaj P.II.2 - max 30 pct.**  Pentru fiecare echipă participantă - 1 pct.  Pentru 30 sau mai multe echipe participante - max. 30 pct. |
| 3. | **P.II.3** - Anvergura proiectului, încadrarea pe nivele de importanţă, relevanţa și gradul de vizibilitate | **Punctaj P.II.3 - max 50 pct.**   |  |  | | --- | --- | | **Nivel / Nr. pct.:** |  | | Naţional | 30 | | Internaţional | 50 | |
| 4. | **P.II.4** - Măsură în care cofinanțarea proprie a beneficiarului depășește minimul eligibil de 10%: | **Punctaj P.II.4 - max 20 pct.**  10% - 0 pct.  Pentru fiecare 0,1% contribuție peste 10% se acordă 0,1 pct dar nu mai mult de 20 pct.  (punctajul maxim la acest criteriu se obține pentru o contribuție mai mare sau egală cu 30%) |
| **Punctaj total =P.II.1 + P.II.3 + P.II.4 sau maxim 100 puncte**  **=P.II.2 + P.II.3 + P.II.4** | | |

(\*) Punctele 1 și 2 se anulează reciproc în funcţie de natura disciplinei sportive (sporturi individuale sau sporturi pe echipe).

**Acte doveditoare necesare pentru aplicarea criteriilor de evaluare**

|  |  |
| --- | --- |
| **I. Proiectele care vizează activitatea de pregătire sportivă și participare la competiții sportive, naționale și internaționale oficiale, cu încadrarea în prioritățile de finanțare:** | |
| **Criteriu:** | **Acte necesare / act doveditor:** |
| **P.I.1** | Adresă din partea federaţiei de specialitate sau din partea asociaţiei pe ramură de sport judeţeană prin care se atestă numărul de secții afiliate (original, copie conform cu originalul, **la zi**) |
| **P.I.2** | Listă nominală a sportivilor legitimaţi la club, vizată de federație federație/ asociația județeană pe ramură de sport  SAU  Legitimațiile sportivilor din cadrul **secției** **pentru care se solicită finanțarea,** vizate la zi de federaţie federație/ asociația județeană pe ramură de sport (se vor include în dosar maxim 60) |
| **P.I.3** | Adresă sau „convocator” din partea federaţiei de specialitate prin care se atestă convocarea la lot. Se vor include în dosar doar înscrisurile sportivilor din cadrul secției pentru care se solicită finanțarea, care în anul competițional anterior au fost convocați la loturile naționale. |
| **P.I.4** | Raportul de competiţie sau alt document care să ateste rezultatul şi performanţa obţinută |
| **P.I.5** | Raportul de competiţie, centralizatoare ale federațiilor, clasamente, alte documente oficiale care să ateste participarea în anul competițional anterior |
| **II. Proiectele care vizează organizarea în județul Brașov a competițiilor sportive naționale și internaționale oficiale pentru sporturi olimpice, cu încadrarea în prioritățile de finanțare:** | |
| **Criteriu:** | **Acte necesare / act doveditor:** |
| **P.II.1** | Raportul de competiţie sau alt document oficial care să ateste nr. de participanți la competițiile organizate în anul anterior – *pentru* *sporturi individuale* |
| **P.II.2** | Raportul de competiţie sau alt document oficial care să ateste nr. de echipe participante la competițiile organizate în anul anterior – *pentru* *sporturi de echipă* |

**SPORTURI NEOLIMPICE**

**I. Proiectele structurilor sportive locale (din județul Brașov) care vizează activitatea de pregătire sportivă și participare la competiții oficiale naționale și internaționale, în condițiile legii, cu încadrarea în prioritățile stabilite de ghid:**

| **Nr.**  **crt.** | **Criteriu**  (P – criteriu punctaj) | **Punctaj maxim** |
| --- | --- | --- |
|  | **STRUCTURA SPORTIVĂ** | **Maxim 30 puncte** |
| 1. | **P.I.1** - Numărul de secții sportive afiliate la federaţia sportivă naţională de specialitate şi/sau la asociaţia pe ramură de sport judeţeană care au desfășurat activitate în anul competițional anterior | **Punctaj P.I.1 - max 30 pct.**  Pentru fiecare secție afiliată - 2 pct.  Pentru 15 sau mai multe secţii afiliate - max. 30 pct. |
| 2. | **P.I.2** - Numărul de sportivi legitimați în cadrul secției pentru care se solicită finanțarea, dovedit prin:  - listă nominală vizată de federație/ asociația județeană pe ramură de sport  SAU  - copii după legitimațiile sportivilor, cu viza anuală la zi (max. 60) | **Punctaj P.I.2 - max 30 pct.**  Pentru fiecare sportiv - 0,5 pct.  Pentru 60 sau mai mulţi sportivi - max. 30 pct. |
| 3. | **P.I.3** - Numărul de sportivi convocați la loturile naționale din cadrul secției sportive pentru care se solicita finanțarea | **Punctaj P.I.3 - max 30 pct.**  Pentru fiecare sportiv convocat - 3 pct.  Pentru 10 sau mai mulţi sportivi convocaţi la loturile naţionale - max. 30 pct. |
| 4. | **P.I.4** - Medalii/ locuri obținute în anul precedent la Campionate naționale/ internaționale de către sportivii legitimați în cadrul secției pentru care se solicită finanțarea | **Punctaj P.I.4 - max 30 pct.**  (\*2) Conf. Mențiunilor |
| 5. | **P.I.5** Pentru sporturi de echipă:  - Număr echipe participante în competiții oficiale naționale/ internaționale în anul competițional anterior  Pentru sporturi individuale:  - Număr sportivi participanți în competiții oficiale naționale/ internaționale în anul competițional anterior | **Punctaj P.I.5 - max 30 pct.**  – pentru sporturi de echipă: câte 3 puncte pentru fiecare echipă  – pentru sporturi individuale: câte 3 puncte pentru fiecare sportiv  (pentru 10 sau mai multe echipe/ 10 sau mai mulți sportivi se obține max. de puncte la acest criteriu) |
| **Ps = (P.I.1 + P.I.2 + P.I.3 + P.I.4+P.I.5)/5 maxim 30 puncte** | | |
|  | **PROIECTUL SPORTIV** | **Maxim 70 de puncte** |
| 6. | **P.I.6** - Anvergura proiectului, încadrarea pe nivele de importanţă, relevanţa și gradul de vizibilitate (va fi punctată doar încadrarea de cel mai înalt nivel) | **Punctaj P.I.6 - max 50 pct.**  **Nivel / Nr. pct.:**  Naţional 30  Internaţional 50 |
| 7 | **P.I.7** - Măsură în care cofinanțarea proprie a beneficiarului depășește procentul minim de 10%: | **Punctaj P.I.7 (max 20 pct.)**  10% - 0 pct.  Pentru fiecare 0,1% contribuție peste 10% se acordă 0,1 pct dar nu mai mult de 20 pct.  (punctajul maxim la acest criteriu se obține pentru o contribuție mai mare sau egală cu 30%) |
| **Pp = P.I.6 + P.I.7 maxim 70 puncte** | | |
| **Punctaj total = Ps + Pp maxim 100 puncte** | | |

**(\*2) Mențiuni – acordarea punctajelor la criteriul P.I.4:**

|  |  |  |
| --- | --- | --- |
| **Nivel competițional** | **Tip competiție**  **(locurile de la… până la…, inclusiv):** | **Puncte obținute** |
|  | Campionate Mondiale (1 … 6) | **10** |
|  | Campionate Europene (1 … 6) | **6** |
|  | Campionat Național (1 … 3) | **3** |
| Punctajul se obține prin cumularea tuturor performanțelor dovedite. | | |

În situația egalității de puncte pentru ultimii clasați, departajarea se va face prin analizarea criteriilor **P.I.4, P.I.3, P.I.5** – în această ordine (poziționat superior va fi solicitantul care se departajează la primul/ unul dintre aceste criterii). Dacă nici în urma analizei acestor criterii nu pot fi departajați solicitanții, ultimul criteriu analizat va fi **P.I.7** (va fi declarat câștigător solicitantul care asigură o cofinanțare netă mai mare, în lei).

**II. Proiectele structurilor sportive care vizează organizarea în județul Brașov a competițiilor sportive naționale și internaționale oficiale, în condițiile legii, cu încadrarea în prioritățile stabilite de ghid:**

| **Nr.**  **Crt.** | **Criteriu** | **Punctaj maxim 100 puncte (\*)** |
| --- | --- | --- |
| 1. | **P.II.1** - Numărul de participanți la competiția sportivă pentru **sporturi individuale** pentru care s-a demonstrat experiența similară | **Punctaj P.II.1 - max 30 pct.**  Pentru fiecare participant - 0,2 pct.  Pentru 150 sau mai mulţi de participanţi - max. 30 pct |
| 2. | **P.II.2** - Numărul de echipe participante la competiția sportivă pentru **sporturi de echipă** pentru care s-a demonstrat experiența similară | **Punctaj P.II.2 - max 30 pct.**  Pentru fiecare echipă participantă - 1 pct.  Pentru 30 sau mai multe echipe participante - max. 30 pct |
| 3. | **P.II.3** - Număr de competiții oficiale internaționale organizate cu succes | **Punctaj P.II.3 - max 50 pct.**  Sub 5 competiții 30  5 competiții sau mai mult 50 |
| 4. | **P.II.4** - Măsură în care cofinanțarea proprie a beneficiarului depășește minimul eligibil de 10%: | **Punctaj P.II.4 - max 20 pct.**  10% - 0 pct.  Pentru fiecare 0,1% contribuție peste 10% se acordă 0,1 pct dar nu mai mult de 20 pct.  (punctajul maxim la acest criteriu se obține pentru o contribuție mai mare sau egală cu 30%) |
| **Punctaj total = P.II.1 + P.II.3 + P.II.4 sau maxim 100 puncte**  **= P.II.2 + P.II.3 + P.II.4** | | |

(\*) Punctele 1 și 2 se anulează reciproc în funcţie de natura disciplinei sportive (sporturi individuale sau sporturi pe echipe).

***Actele doveditoare necesare pentru aplicarea criteriilor de evaluare la sporturile neolimpice sunt aceleași ca și la sporturile olimpice (vezi tabel pag.25).***

Ierarhizarea proiectelor sportive se va face în ordinea descrescătoare a punctajului obținut, în cadrul priorităților/ subpriorităților de finanțare, alocarea sumelor făcându-se în limita bugetului disponibil.

Lista cuprinzând:

- proiectele sportive selectate pentru acordarea finanţărilor nerambursabile, punctajul obţinut, precum şi cuantumul finanţării nerambursabile acordate;

- proiectele sportive care nu au fost selectate spre finanţare şi punctajul obţinut;

- proiectele sportive care nu au îndeplinit criteriile de eligibilitate conform ghidului solicitantului,

se publică de comisie în termen de 1 zi lucrătoare de la finalizarea lucrărilor comisiei de evaluare și selecţie pe site-ul [www.cjbrasov.ro](http://www.cjbrasov.ro).

După publicarea listelor, solicitanții care au fost respinși pot solicita grilele de evaluare și motivația care a stat la baza respingerii. De acest drept se pot bucura toți participanții la procedura de selecție și evaluare a proiectelor sportive pentru propriul proiect.

## **Contestaţii**

Un solicitant de finanţare nerambursabilă care, după publicarea listei cu rezultatele sesiunii de finanţare - etapa I se consideră nedreptăţit de modul de organizare şi desfăşurare a selecţiei de proiecte sau de punctajul acordat, poate formula o contestaţie care va fi transmisă autorităţii finanţatoare.

Contestaţiile se pot depune/ transmite la sediul autorităţii finanţatoare în termen de 3 zile lucrătoare de la data aducerii la cunoştinţă a rezultatului selecției şi vor fi soluţionate de comisia de soluţionare a contestaţiilor, constituită în baza Dispoziţiei Preşedintelui Consiliului Judeţean Braşov, în condiţiile legii, în termen de maxim 5 zile lucrătoare de la data expirării termenului pentru depunere.

Membrii comisiei de soluţionare a contestaţiilor vor analiza aspectele invocate de către contestatari, coroborate cu informaţiile cuprinse în rapoartele şi grilele de evaluare întocmite pentru respectivele proiecte sportive de către membrii comisiei de selecţie şi vor dispune cu privire la corectitudinea evaluării. Solicitanții ale căror contestații sunt declarate admisibile vor beneficia de reevaluarea cererilor de finanțare.

Ierarhia proiectelor se poate modifica în urma soluționării contestațiilor.

Rezultatele privind soluţionarea contestaţiilor vor fi publicate pe site-ul [www.cjbrasov.ro](http://www.cjbrasov.ro).

**Contestaţia** se formulează în scris şi va cuprinde:

* Datele de identificare ale contestatarului
* Numărul de înregistrare a cererii de finanţare şi titlul proiectului
* Obiectul contestaţiei
* Motivele de fapt şi de drept
* Dovezile pe care se întemeiază.

Contestația va fi semnată de reprezentantul legal sau împuternicitul acestuia. Dovada calităţii de împuternicit a contestatarului se face potrivit legii. În vederea formulării contestaţiei pot fi solicitate grilele de evaluare.

**Etapa a 2-a a procedurii de selecţie**

În termen de 5 zile lucrătoare de la publicarea listei privind soluţionarea contestaţiilor, solicitanţii ale căror proiecte au fost selecţionate în prima etapă de selecţie vor completa dosarul cu documentele menţionate la punctul *4.2. Documentele dosarului de participare la procedura de selecţie - etapa a 2-a de selecţie.* Reprezentanții autorității finanțatoareverifică existenţa şi conformitatea documentelor depuse.

Se vor selecta proiectele care respectă termenul de depunere şi conţin documentele prevăzute.

În situații temeinic motivate, termenul de 5 zile lucrătoare poate fi prelungit la cererea beneficiarului finanțării.

Nu vor trece de etapa a doua a procedurii de selecție proiectele ale căror documente sunt incomplete şi/ sau din conţinutul lor rezultă faptul că solicitantul nu îndeplineşte condiţiile de participare anunţate prin *Ghidul solicitantului*. De asemenea, nu vor fi selectate proiectele solicitanţilor care au conturile bancare blocate.

# Capitolul 5. Contractul de finanţare

## **5.1. Încheierea contractului de finanţare**

Solicitanţii ale căror propuneri de proiect au fost selectate după Etapa a 2-a a sesiunii de selecție vor semna contractul de finanţare, în conformitate cu **Anexa 4. Contract cadru.**

Din partea solicitantului contractul va fi semnat de către reprezentantul legal sau de către un împuternicit al acestuia, în baza unei împuterniciri dată în condițiile legii (**Anexa 1.8. Împuternicire**).

Contractarea finanţărilor se va face în termen de maximum 7 zile calendaristice de la finalizarea Etapei 2 a sesiunii de selecție. În situații temeinic motivate acest termen poate fi prelungit. Dacă până la termenul stabilit, unii solicitanți nu se prezintă pentru încheierea contractului de finanţare, se consideră că oferta Judeţului Braşov nu a fost acceptată, iar proiectele în cauză se elimină de la finanţare. Locurile acestora vor fi preluate de proiectele declarate nefinanțabile (în afara bugetului programului), în ordinea descrescătoare a punctajelor.

În implementarea contractelor atribuite, beneficiarii vor acorda atenţie conflictului de interese. În acest sens solicitanții vor depune la semnarea contractului de finanțare, în original, **Anexa 2.3.** **Declarația de imparțialitate a beneficiarului.**

Se vor avea în vedere prevederile O.U.G. nr. 26/2000 cu privire la asociaţii şi fundaţii, precum şi Legea nr. 78/2000 pentru prevenirea, descoperirea şi sancţionarea faptelor de corupţie, cu modificările şi completările ulterioare.

Contractele de finanţare nerambursabile prevăd, sub sancţiunea nulităţii, calitatea Curţii de Conturi de a exercita controlul financiar asupra derulării activităţii nonprofit finanţate din fondurile publice.

Pe parcursul implementării proiectului autoritatea finanțatoare are dreptul de a monitoriza implementarea proiectului, în sensul respectării contractului de finanțare. În acest sens, reprezentanții autorității vor întocmi **Anexa 5.** **Fișa de monitorizare**, consemnând aspectele constatate. În situația în care se vor constata aspecte ce încalcă prevederile contractuale, se va întocmi **Anexa 6.** **Alerta de neregulă**.

## **5.2. Modificarea contractului de finanțare**

Modificările contractului de finanțare nerambursabilă nu pot afecta scopul și obiectivele proiectului, rezultatele, valoarea maximă a finanțării nerambursabile prevăzute prin contract și nici factorii de evaluare care au stat la baza acordării finanțării nerambursabile.

În situația în care, din motive obiective, beneficiarul contractului apreciază că se impune prelungirea contractului de finanţare, acesta va solicita în scris încheierea unui act adiţional. Solicitarea va fi motivată de existența unor cauze obiective care au generat această nevoie. Aceasta se va depune la Registratură - camera 10, parter, asumată prin semnătură de către reprezentantul legal al beneficiarului. Prevederile actului adiţional devin operabile de drept după semnarea acestuia de către părţi.

Prin excepţie, pentru modificările care vizează modul de organizare - pregătire/ participare - perioada şi locul de desfășurare a activităților, se notifică autorității finanţatoare, nefiind necesară încheierea unui act adiţional. În situația în care solicitarea va fi aprobată de către autoritatea finanțatoare, modificarea va intra în vigoare de la data aprobării. Răspunsul va fi comunicat beneficiarului în termen de maxim 3 zile lucrătoare de la data depunerii solicitării.

## **5.3. Obligaţiile contractuale ale beneficiarului**

Beneficiarul are obligaţia de a implementa proiectul sportiv în conformitate cu prevederile prezentului ghid și a anexelor la acesta.

Prin semnarea contractului de finanţare, beneficiarul acceptă termenii şi condiţiile în care va primi finanţarea nerambursabilă şi se angajează să implementeze pe propria răspundere proiectul sportiv pentru care primeşte finanţare, cu respectarea legislaţiei naţionale.

Dacă beneficiarul nu reuşeşte să pună în aplicare proiectul în condiţiile asumate şi stipulate în contractul de finanţare sau dacă beneficiarul nu respectă termenii contractuali, inclusiv cererea de finanțare, autoritatea finanțatoare are dreptul de a întrerupe plăţile, notificând beneficiarul în acest sens, sau de a reduce valoarea finanțării nerambursabile. Dacă în termen de 15 zile de la notificare, beneficiarul nu remediază situația, contractul se poate rezilia de plin drept, fără a fi necesară intervenția instanței de judecată, autoritatea finanțatoare fiind exonerată de plata oricărei despăgubiri de orice fel.

Autoritatea finanțatoare poate cere restituirea, în totalitate sau parțial, a sumelor deja plătite conform contractului de finanțare.

Beneficiarul finanţării nerambursabile are **obligația de a promova denumirea autorităţii finanţatoare** - Consiliul Judeţean Braşov - în cadrul proiectelor/ acţiunilor finanţate, astfel:

**„Proiect cofinanţat de Consiliul Judeţean Braşov”**

și **stema** județului Brașov.

Stema este pusă la dispoziția beneficiarului în format electronic, ca anexă la ghidul solicitantului.

În vederea asigurării vizibilității proiectului, beneficiarul finanțării nerambursabile are obligația de a promova acțiunile prin intermediul platformei digitale gratuite [www.brasovtourism.app](http://www.brasovtourism.app) (Secțiunea Evenimente), dezvoltată de UAT Județul Brașov. În acest sens, este necesară crearea unui cont de utilizator pe numele organizației beneficiare a finanțării nerambursabile. Autoritatea finanțatoare va oferi sprijin în utilizarea aplicației prin Serviciul Învățământ, Cultură, Turism, Sport, Culte și Relații Externe utilizând adresa de email: [sport@cjbrasov.ro](mailto:sport@cjbrasov.ro).

Nerespectarea prevederilor privind promovarea se sancţionează prin diminuarea cu maxim 10% a finanţării nerambursabile acordate.

În cazul organizării unei competiții, în materialele publicitare va fi promovată și denumirea localității/ ariei protejate în care aceasta se desfășoară.

În termen de maximum 10 zile calendaristice de la data finalizării activităților se va trimite autorităţii finanţatoare raportul final. Nerespectarea termenelor specificate în contractul de finanțare conduce la aplicarea de sancțiuni financiare.

## **5.4. Decontarea cheltuielilor**

Pentru a fi aprobată la decontare, o cheltuială trebuie să fie eligibilă, în conformitate cu prevederileprezentului Ghid al solicitantului şi cu legislaţia în vigoare.

Stabilirea eligibilităţii unei cheltuieli se face luând în considerare următoarele aspecte:

* cheltuiala a fost aprobată în buget;
* cheltuiala a fost realizată pentru proiectul sportiv (este dovedită legătura directă cu proiectul sportiv);
* cheltuiala a fost efectuată pe perioada de desfăşurare a proiectului sportiv, pentru activităţi şi plăţi realizate după data semnării contractului de finanţare;
* beneficiarul prezintă toate documentele justificative de plată în copie, conform precizărilor de mai jos, pentru fiecare tip de cheltuială;
* beneficiarul a dovedit realizarea activităţii pentru care a fost aprobată cheltuială în cauză;
* beneficiarul a înregistrat cheltuielile în contabilitatea proprie.

Pentru a fi acceptate la decont, documentele prezentate **vor îndeplini următoarele condiţii obligatorii:**

* Sunt emise pe numele beneficiarului finanţării;
* Sunt emise și plătite în perioada contractuală;
* Sunt completate cu detalierea exactă a produselor sau serviciilor achiziţionate în legătură cu activităţile proiectului;
* Sunt completate cu toate datele necesare din punct de vedere al formei (numărul şi data emiterii, emitentul documentului, beneficiarul, semnătura);
* Sunt însoţite de dovada plăţii (chitanţă, ordin de plată vizat de bancă, ordin de plată electronic evidenţiat în extrasul de cont);
* Fiecare proiect va avea propriile facturi (pentru situația în care un beneficiar are mai multe contracte semnate în cadrul aceluiași an fiscal cu autoritatea finanțatoare);
* Toate documentele justificative externe emise de un prestator din afara României către beneficiarului finanţării sau către participanţii la proiect se vor prezenta la decont însoţite de traducerea acestora în limba română, semnată pe proprie răspundere de către beneficiar.
* Plățile vor fi făcute, în principal, **prin virament bancar**. **Plățile în numerar vor fi acceptate** în limita a 10% din valoarea totală eligibilă a proiectului. Depășirea procentului de 10% (doar pentru cazuri excepționale) va fi temeinic justificată de către beneficiar în raportul final al proiectului.

Autoritatea finanțatoare poate sesiza organelor fiscale competente verificarea în mod expres a cheltuielilor care ridică suspiciuni.

**Modalitatea de efectuare a decontului:**

1. Rapoartele și documentele aferente decontului se depun la Consiliul Județean Brașov, B-dul Eroilor, nr. 5 Registratura - camera 10, cu adresă de înaintare și opis. Documentele vor fi depuse în copie, cu mențiunea „conform cu originalul”. Beneficiarii vor utiliza formatele puse la dispoziție prin prezentul ghid - anexe / părți integrante ale acestuia( **RC03**\_Formular de raportare sport, **RC04**\_Formular Decont).

2. Dosarul va fi remis serviciului de specialitate care va analiza documentele și, după caz, poate solicita clarificări, iar beneficiarii vor trebui să transmită răspunsul la solicitările de clarificări în condiţiile şi termenul limită specificate. Nerespectarea acestor condiţii poate duce la diminuarea finanțării cu sumele în cauză sau la luarea altor măsuri, în limitele contractului de finanțare.

Valoarea finanțării nerambursabile nu poate fi majorată. În cazul în care valoarea totală a cheltuielilor eligibile realizate în urma implementării proiectului creşte față de valoarea convenită prin contract, diferența rezultată este suportată în întregime de beneficiar.

În cazul în care valoarea totală a cheltuielilor eligibile realizate în urma implementării proiectului scade faţă de valoarea convenită prin contract datorită unor economii realizate pe anumite categorii de cheltuieli din bugetul proiectului, fără a afecta însă realizarea tuturor activităţilor asumate de beneficiar, precum şi scopul, obiectivele şi rezultatele proiectului, sumele vor fi decontate astfel:

a) pe o linie bugetară cu cheltuielile eligibile realizate provenind numai din finanţarea nerambursabilă, valoarea finanţării nerambursabile va fi diminuată cu diferenţa rezultată.

b) pe o linie bugetară cu cheltuielile eligibile realizate provenind din finanţarea nerambursabilă şi din cofinanţarea beneficiarului, se va deconta cu prioritate valoarea cofinanţării până la epuizarea sumei, valoarea finanţării nerambursabile fiind diminuată cu diferenţa rezultată.

c) în situaţia în care, la finalul implementării proiectului, beneficiarul nu realizează procentul de cofinanţare asumat prin contract, autoritatea finanţatoare va proceda la recalcularea finanţării nerambursabile în scopul respectării procentului prevăzut în contractul de finanțare.

3. În etapa finală a analizei decontului, beneficiarii contractelor vor fi informați asupra sumei rămase de plată (tranșa finală).

4. După comunicarea privind finalizarea analizei decontului, beneficiarii vor transmite autorității finanțatoare factura pentru tranșa finală însoțită de adresa de înaintare (RC02\_Adresa înaintare factura sport), prin Registratură, în original.

5. Autoritatea finanțatoare, după înregistrarea facturii, va face demersurile în vederea efectuării plății.

**Înainte de finalizarea verificării decontului, autoritatea finanțatoare va solicita beneficiarului să prezinte documentele în original pentru verificarea conformității acestora.**

* **Notă:** Verificarea decontului se va face pentru toate sursele de finanțare, nu doar pentru finanţarea nerambursabilă acordată.

## **5.5. Efectuarea plăţilor**

Finanţările se acordă în trei tranşe, prin virament bancar în contul beneficiarului pe baza facturilor emise de acesta, însoțite de adresa de înaintare.

Cuantumul şi eşalonarea tranşelor se stabilesc prin contractul de finanţare.

Prima tranşă se acordă la începutul proiectului, după semnarea contractului de finanţare, şi nu poate fi mai mare de 30% din totalul finanţării nerambursabile acordate.

Tranșa a doua se acordă după depunerea raportului intermediar de implementare a proiectului, după validarea de către autoritatea finanțatoare și nu poate fi mai mare de 55% din totalul finanţării nerambursabile acordate.

Tranșa finală va reprezenta diferența până la valoarea finanțării nerambursabile validate de autoritatea finanțatoare, rezultate în urma finalizării decontului.

Beneficiarul poate opta pentru reducerea numărului de tranșe.

# Capitolul 6. Dispoziții finale

Orice comunicare, solicitare, informare, notificare şi altele asemenea prevăzute în prezentul ghid trebuie să se transmită sub formă de document scris.

Orice document scris trebuie înregistrat în momentul depunerii/transmiterii şi al primirii.

Documentele vor fi depuse la Registratura UAT Județul Brașov sau vor fi transmise electronic la adresele de e-mail [office@cjbrasov.ro](mailto:office@cjbrasov.ro) și [sport@cjbrasov.ro](mailto:sport@cjbrasov.ro).

Orice document transmis electronic trebuie confirmat de primire.

# Anexe

Anexa 1.1. Cerere de finanțare

Anexa 1.2. Bugetul acţiunii/ activităţii din cadrul proiectului

Anexa 1.3. Acţiunile, activităţile din cadrul proiectului

Anexa 1.4. Scopul, obiectivele şi indicatorii de evaluare ai proiectului

Anexa 1.5. Experienţa similară

Anexa 1.6. Declaraţie de eligibilitate

Anexa 1.7. CV (angajament participare inclus)

Anexa 1.8. Împuternicire

Anexa 1.9. Acord privind prelucrarea datelor cu caracter personal

(etapa1)\_Eticheta biblioraft – SPORT

(etapa1)\_OPIS

Anexa 2.1. Angajament pe propria răspundere cofinanţare

Anexa 2.2. Formular de identificare financiară

Anexa 2.3. Declaraţia de imparţialitate a beneficiarului

(etapa2) \_OPIS

Anexa 3. Cerinţe decont

Anexa 4. Contract cadru

Anexa 5. Fișa de monitorizare

Anexa 6. Alerta de neregulă

RC01[[2]](#footnote-2)\_Adresa înaintare (notificări, informări, solicitări, raport, decont)

RC02\_Adresa înaintare factură sport

RC03\_Formular de raportare sport

RC04\_Formular Decont

RC05\_Opis dosar de decont sport

1. Atenție! Modificarea regulamentului în perioada evaluării precum și în implementarea proiectului – în cazul atribuirii unui contract de finanțare – se comunică în cel mai scurt timp autorității finanțatoare. Comunicarea va fi însoțită de următoarele: noul regulament vizat de către forul tutelar superior, având evidențiate modificările survenite. [↑](#footnote-ref-1)
2. Secțiunea „Rambursare&Comunicare”, anexe - Ghidul Solicitantului [↑](#footnote-ref-2)